Einkommende Zeitungen - Wikipedia\nAn Einkommende Zeitungen a oa ur gazetenn alamanek a zeuas er-maez evit ar wech kentañ d’ar 1añ a viz Gouere 1650. Dont a rae er-maez ingal c'hwec'h gwech ar sizhun. Gant se ez eo pemdezieg koshañ ar bed eo. Embannet e veze e Leipzig gant ar mouller ha marc’hadour levrioù Timotheus Ritzsch (1614–1678).\nE pep niverenn e oa peder fajenn, a vent vihan, war-dro 13,5 cm war 17 cm. Ne veze ket moullet ouzhpenn 200 skouerenn. Moullet e veze gant an dorn, gant ur waskerell goad ha lizherennoù metal.\nGoude 1652 e voe renet ar gazetenn gant Christoph Mühlbach ha cheñchet an anv, daoust ma kendalc'he da vezañ moullet gant T. Ritzsch. A-hed ar bloavezhioù e emdroas ar gazetenn hag e cheñchas an titl anezhi meur a wech, ma gallout a reer lavaret e teuas er-maez betek dibenn 1918. Setu titloù ar c'hazetennoù a zo deuet war-lerc'h an Einkommende Zeitungen :\nAdtapet diwar « https://br.wikipedia.org/w/index.php?title=Einkommende_Zeitungen&oldid=1707685 »\nKemmoù diwezhañ degaset d'ar bajenn-mañ d'an 28 Mez 2016, da 15:34.


Evid eun Iliz e mision - Le Diocèse de Quimper et Léon\nAccueil - Foi et culture bretonne – FEIZ - Feiz ha sevenadur - Liziri an Eskibien - Evid eun Iliz e mision\nEvid eun Iliz e mision\nEvid eun Iliz e mision (2016)Télécharger\nAbaoe m’on bet anvet da eskob Eskopti Kemper ha Leon, em-eus bet tro dija da gomz er mediaou ha dreist-oll, eveljust, e kerz al lidou am-eus renet abaoe m’on bet staliet, d’ar 5 a viz gouere 2015 e iliz-veur Sant-Korantin. Santoud a ran bremañ an ezomm da skriva deoc’h al lizer-mañ a bastor da rei deoc’h da gleved va zantimañchou kenta war buez ha mision on Iliz e kalon on departamant a Benn-ar-Bed. C’hoant ’m-eus kinnig eun heuliad frouezuz d’an heñchou digoret e 2012 ’vid on eskopti gand an eskob a oa em-raog, an Aotrou Jean-Marie Le Vert, evid eur prantad a bevar bloaz.\n’Vel em-boa prometet d’an deiz m’on bet staliet, em-eus klasket er bloaz-mañ gweled an oll veleien da ober anaoudegez ganto. C’hoant ’m-eus evel-se lakaad da greski an unaniez etre an eskob hag ar veleien. Eun dra red eo evid ma vefe frouezuz ar mision bet fiziet ennom. Laouen on bet er memez tro da geja gand an diagoned, o-deus resevet gras ar zakramant da veza sin ar C’hrist servicher. Gellet am-eus ive en em gaoud gand izili ar skipaillou pastorel, o-deus ar garg, gand ar personed, da lakaad da dalvezoud al luskou misionel e kalon ar bodadou-parreziou. Ar gweladennou berr-se, eun devez, o-deus roet tro din ive d’en em gaoud gand eun nebeud tud fidel e-kerz eun overenn ha da ranna ganto eur mare tro-dro d’an daol. Kalz levenez ’m-eus bet o veva an emgavou kenta-se gand « al lodenn euz pobl Doue » a zo bet fiziet ennon gand ar pab Frañsez. Eun nebeud deanadou a jom din c’hoaz da weladenni. Echuet am-bo araog an hañv.\nBerr oa va gweladennou kenta, med roet o-deus din dija eun hekleo euz ar pez a vez bevet en deanadou. Gellet am-eus ive merzoud labour ar zervichou eskoptiel hag obererez strolladou a laiked. Estlammet on bet gand emroüsted kalz euz an dud-se a gemer eur perz don e buez an Iliz, seul gaerroc’h a-ze pa n’int ket yaouank kén. Soñjal a ran dreist-oll er re a ra war-dro an interamañchou hag a ro testeni euz o feiz en digoueziou-ze. Soñjal a ran ive er re a bourchas al lidereziou, er re a en em garg euz an digemer, er re a ra katekiz, er re a ya da weled ar re glañv hag a rent kalz servichou all c’hoaz.\nSantet am-eus ive diêzamañchou, ar personed a gont anezo din eveljust, dreist-oll evid nevezi o skipaillou ; med red eo trugarekaad evid ar pez a vez bevet dija. An Iliz a ro da weled ema aze dija hag e kemer perz e buez ar c’harteriou hag er c’homuniou, hag anavezet eo evid-se, dreist-oll gand ar re a zo dilennet.\nVa daremprejou kenta gand Pastorelez ar re Yaouank hag an Deskadurez Katolig a zo ive pozitivel. En Deskadurez Katolig on-eus 65.000 skoliad ha kumunieziou a ziorroerien barreg ha dedennet. Anad eo, ’vel er peurrest euz ar gevredigez, ez-eus en or skoliou eun ezomm braz da nevesaad an avielerez. Taoliou esa a vez greet dija e lod euz ar skoliou. Red eo rei kalon dezo, evid ma teufe levenez an Aviel da c’hounid kalon ar muia posubl a re yaouank hag o c’helennerien.\nKalonekaad a ran ive ar re a zo e karg hag animatourien aluzennerez an Deskadurez Publik. Gand kalz emroüsted e klaskont boda re yaouank ha sikour anezo da greski er feiz. Niveruz eo ar re yaouank a c’houlenn beza badezet, konfirmet. Eur zin kaer eo ema an Aotrou o labourad.\nTrei ouz Doue da embann an Aviel\nAr pez am-eus gwelet da genta, o redeg dre an eskopti, eo e teu mennad 2012, « Aviela dre gomz ha dre ober e kalon ar bed », da antreal en troiou-spered ha da gemer korv e danvez an Iliz. Ar parreziou hag ar zervichou eskoptiel a vuzul mad an difi o-deus da dala outañ en eun endro likeet. Soñjal a ran ive e servij ar c’hemenn, hag a ra eul labour a-zoare, dre ar mediaou, evid gounid kalon tud hag a zo pell diouz an Iliz.\nCheñchet on-eus doare da weled. Muioc’h mui ez eom war-zu tud ha ne zeuont ket d’an Iliz. Kredi a reom ema an Aotrou en or raog en o c’halon. Hag e kredom ive on-eus da gas dezo an elfenn a zistigno ar c’hammed kenta. Soñjal a ran ive er c’hinnigou a vez greet d’an danvez-priejou ha da gerent ar vugale katekizet evid rei tro dezo da zizolei pe da anaoud gwelloc’h ar feiz kristen.\nAr volontez-se da embann an Aviel a zo da veza harpet ha kresket, dreist-oll dre ar stummaduriou kinniget d’an dud-deuet pe dre kinnigou ar zervij speredel. Ar pal eo lakaad da greski e kalon an dud fidel hag ar veleien, ar feiz hag ar startijenn da embann ar C’helou Mad. Lizer abostol ar pab Frañsez, « Evangelii Gaudium – Levenez an Aviel », a zo bet digemeret mad. Bez’ e ro deom lañs hag heñchou frêz.\nRed eo deom kredi ma n’eo ket ken niveruz kén ar gristenien er Frañs, ez int koulskoude an ene er c’horv, hervez menoz al Lizer da Z/Diognete (eil kantved). Evid-se on-eus da skedi on levenez da gredi ha da embann heb aon ar C’helou Mad, en eur rei da dud on amzer merkou kreñv evid dibab an Hini a zo « an Hent, ar Wirionez hag ar Vuez1 ». En or bro, hag a zeblant beza likeet tost penn-da-benn, kalz tud o-deus enno eur zehed speredel. Lod a zizolo ar feiz kristen, ha morse n’or-befe kredet e vefe bet posubl evito. Soñjal a ran e tud gounezet d’ar feiz, hag a zo euz famillou dizoue penn-da-benn, ’vel m’on bet test anezo dre al liziri digaset din gand kastekizidi-gour evid o badeziant pe o c’honfirmasion. An dud-se a ro deom da weled, pa gredom rei testeni euz or feiz, e lak an Aotrou da ziwan frouez kaer. Gweled a reom mad ema an Aotrou aze, e labour e Spered e kalon ar bed, ha ne zilez ket ahanom en on diêzamañchou. Med gwir eo, dirag ar mell diêzamañchou a zo dirazom, on-eus c’hoant youhal ’vel tad bugel loarieg an Aviel : « Aotrou, deus war zikour va nebeud a feiz2 » Ablamour da ze e tleom kenderhel da veva an distro-se, pep hini ahanom hag oll asamblez, a ra deom lavared ’vel Sant Paol : « Ma embannan an Aviel, n’eus din lorc’h ebed, rag eur garg eo hag a bouez warnon! Rag siwaz din, ma ne embannan ket an Aviel !3 »\n1 Yn 14,6 – 2 Mk 9,24 – 3 1 Kor 9, 16\nVokasionou da lakaad da zevel\n« O weled kement-se a dud, eo rannet e galon, rag bez’ ez int mantret hag enkrezet evel deñved n’eus dezo pastor ebed. Neuze e lavar d’e ziskibien : An eost a zo stank, rouez avad al labourerien. Pedit eta Aotrou an eost ma kaso labourerien d’e eost 4 »\nOll on-eus da embann an Aviel. An dud fidel lik a gemer mad o c’harg e buez an Iliz, hag eun dra gaer eo, da lakaad da greski c’hoaz, med ar veleien a zo dieil (n’heller ket ober hepto), red-mad int evid an Iliz, rag evid an eskibien int « skoazellerien ha kuzulerien red-mad en o ministrerez hag en o c’harg a zoktored, santellaerien ha pastored Pobl Doue5 ».\nBez’ e c’hellom trugarekaad evid ar re o-deus dija respontet da c’halvadenn an Aotrou hag evid ar re yaouank a zo stummet er c’hloerdiou. Eiz int bremañ evid on eskopti, unan anezo o veza evid Kevredigez Beleien Sant-Jakez. Daou yaouank a zo da veza beleget er bloaz-mañ. Kement-se a ziskouez ema ar Spered-Santel o labourad hag e ro kalon deom da ober muioc’h c’hoaz evid lakaad da zevel vokasionou a veleien.\nNiver an diagoned a gresk, hag on-eus da drugarekaad evid kement-se. Seiz a zo da veza greet diagon er bloaz-mañ. Bez’ o-deus o flas ’giz kenlabourerien an eskob hag e servichont mision an Iliz e lehiou disheñvel. Kendalhom da c’hervel gwazed, dimezet pe get, da zond da veza diagoned evid « servij Pobl Doue e servij al liderez, ar Gomz hag ar garantez 6 ».\nAr vuez relijiel pe kensakret a zo ive red-mad evid buez an Iliz hag he mision. Ezomm on-eus euz tud fidel a asant rei o buez penn-da-benn evid an Aotrou ha servij ar re all. Soñjal a ran e bezañs prisiuz leanezed abostolel en tro-war-droiou (al lehiou ma vez ententet ouz an dud, ar c’harteriou, ar c’humuniou bian, an inizi…), el leaned ha leanezed engouestlet e pastorelez ar parreziou pe an eskopti, med ive er c’humunieziou arvestal hag a zo ’vel skevent speredel Iliz on eskopti.\n4 Mz 9, 36-38 – 5 Sened-meur Vatican II : Presbyterorum ordinis n°7 – 6 Benead XVI : Motu Proprio Omnium in Mentem d’ar 26 a vizhere 2009.\nC’hoant ’m-eus e kreskfe doug ar bloaz en on eskopti eur bedenn birvidig evid ar vokasionou, rag an dra-ze eo a c’houlenn diganeom an Aotrou : « Pedit eta Aotrou an eost ma kaso labourerien d’e eost 7 ». Arabad deom soñjal e teufe a-benn ar bedenn da lakaad an Aotrou da gredi on-eus ezomm vokasionou, rag her gouzoud mad a ra ! Ni eo on-eus ezomm da bedi evid trei ouz Doue ha lakaad da greski ennom ar c’hoant da gaoud beleien, diagoned, leaned ha leanezed, zokén e-touez or bugale ha bugale vian ! Or pedenn a dalvez ive da desteni evid re yaouank a ’n em c’houlenn ha ne dlefent ket gouestla o buez da heul ar C’hrist.\n7 Mz 9,38\nUrziadur an Iliz da lakaad da glota gand ar mision\nEm gweladennou, em-eus dizoloet ive pegen bresk eo Iliz on eskopti. E-kerz va emgavou berr gand ar veleien, on bet skoet gand an niver braz a veleien koz a gendalc’h da renta servichou er parreziou, ha n’o-deus ket a zamant d’o nerz evid lida badeziantou, eureujou, overenn ar zul. A-wechou int ouspenn 80 vloaz ha zokén 90 ! Kaer eo hag e kavan talvouduz e c’hellfe evel-se ar veleien kenderhel gand o ministrerez ar pella posubl. Kalz a gendalc’h goude-ze da veva o ministrerez en tiez retred. D’ar mare-mañ ez-eus e Penn-ar-Bed 229 beleg (’n eur gonta al leaned hag ar veleien deuet euz broiou all) medkalz anezo a zo dija e retred, 87 hepkén dindan 75 vloaz. Ez eo gweled penaoz er pemp bloaz da zond e tigresko kalz niver ar veleien o labourad. An digresk kreñv-se a vo diouz red an traou hirio, ha ne bado nemed eun nebeud bloaveziou. Ar pez ’zo kaoz eo an niver braz a veleien bet beleget goude ar brezel er bloaveziou 1950 ha 1960, hag a zo bremañ oc’h en em denna ablamour d’o oad braz. Niver ar veleien e karg a zeuio da veza stabil etre 50 ha 60 hag a gresko zokén pa zeuio or strivou da zevel vokasionou da zougen frouez.\nRed eo anzao evid c’hoaz e lak dija ar gudenn-ze lod euz ar bodadou-parreziou hag an deanadou en eur stad arvaruz, hag eo rediet ar personed da gemer divizou ha n’int ket atao digemeret mad. Soñjal a ran dreist-oll e digresk an niver a overennou, zokén ma ’z-eo reiz dre ziskar niver an dud fidel a zeu d’an overenn !\nEn eun amzer da zond a zo tost, hag a ragwelom dija, e vevim gand nebeutoc’h a veleien ha nebeutoc’h a dud fidel… med an Iliz ne vezo ket dre red nebeutoc’h a-reiz er gevredigez, rag ne gollo netra euz he lañs misioner.\nEntent an amzer da zond en eun doare all\nE 1997, e-noa an Aotrou ’n Eskob Guillon staliet ar bodadou-parreziou evid fizioud dija meur a barrez er memez person. E 2012, e-noa an Aotrou ’n eskob Le Vert embannet Heñtennou evid ar Mision, hag e 2013 evid « eun urziadur nevez e servij mision an Iliz ». Ragweled a reent e kreskfe ar c’henlabour en deanadou etre ar bodadou-parreziou hag e vije staliet bodadou-lehel evid eun avielerez neveseet ha ma vefe an Iliz tost ouz ar vuez lehel.\nAn adstumma-ze e-neus dija roet frouez hag a bourchas mad an amzer da zond. Koulskoude e seblant sklêr hirio ne c’heller ket derhel d’an oll frammaduriou-ze e peb lec’h ablamour d’an niver a veleien, a ziagoned hag a laiked engouestlet. Poent eo eta eeunnaad or frammadur en eur greñvaad al lañs misioner. E gwirionez, hag hen lavared a ran en-dro gand nerz, e tle on urziadur beza troet penn-da-benn war-zu embann an Aviel da dud on amzer, ’vel m’edo dija disklêriet e Hentennou 2012.\nGoude beza goulennet o ali ouz an deaned ha Kuzul ar veleien, e soñj din e rankom koaza or « gwastell milwisk » a-vremañ gand e arhdeanadou, an deanadou (a-wechou gand eur person hepkén !), ar bodadou-parreziou (a vod meur a barrez), ar bodadou-lehel…\nKement-se a ra kalz liveou, kuzuliou, bodadegou, raktresou… Kemer a ra amzer, hag a-benn ar fin, ne glot ket kén gand on nerziou. Eun deanad n’eo ket eur barrez, ar pez ema o tond da veza e gwirionez pa n’eus nemed eur person.\nPoent eo bremañ ober eur c’hammed all en eur zevel parreziou ledannoc’h, ’n eur genderhel koulskoude da rei kresk da gumunieziou lehel muioc’h misioner ha tostoc’h ouz an dud.\nWar-zu parreziou nevez\nRed eo deom hirio sevel parreziou nevez (moarvad eun ugent bennag evid an eskopti a-bez). Sklêrroc’h e vezo evid an oll ha plas ar veleien, hini ar person dreist-oll, a vezo anavezetoc’h. An urziadur a vezo eeunneet hag hervez gwir an Iliz ha ne aotre ket meur a barrez evid ar memez person. Kement-se a ziwallo diouz bernia kuzuliou ha skipaillou pastorel.\nE kalon ar parreziou nevez-se, eul lec’h kreiz gand eur person, pastor an ollad-se, marteze beleien all yaouank pe goz, diagoned, laiked e karg, eur skipaill a virvill pastorel, eur c’huzul ekonomikel, eur sekretourva. An oll oberiantizou ne vezint ket kouslkoude kreizennet ; lehiou digemer ha bodadegou a c’hello beza dalhet, gand skiant, e lehiou disheñvel euz ar barrez.\nSeulvui ez an war-raog gand va gweladennou ha seulvui e soñjan o-deus Heñchou 2012 pourchaset mad ar cheñchamant-se. Lod euz an deanadou o-deus dija staliet eur bastorelez boutin (katekizadur, aozidigez ar vadeziant hag an eured, hag all) a ro dija d’an deanded stumm eur barrez !\nRe abred eo evid lavared hirio e teuio an oll zeanadou da veza parreziou nevez. E lehiou ’zo e vezo red marteze adgweled an diskolperez a-vremañ, ha derhel kont euz al lehiou nevez a boblañs, med e kalz deanadou ha gand skiant-prenet koz dija ar bodadou-parreziou, e c’heller lavared o-deus Hentennou 2012 lakeet diazezou a-zoare.\nDreg kement-se, ema difi an avielerez, ’vel am-eus lavaret e penn-kenta al lizer-mañ… Alese talvoudegez ar c’humunieziou kristen lehel.\n…gand kumunieziou lehel misioner\nAr parreziou braz-se a laka e vefe diorroet kumunieziou kristen lehel, o dezo da gas da benn tostig tost ouz an dud, er c’humuniou pe er c’harteriou, teir garg an Iliz :\nMa n’eo ket niveruz awalc’h kristenien eur gomun evid kas da benn an teir garg-se, zokén en eur mod dister, e rankint en em unani gand komuniou all. Kement-se a vefe moarvad ar pez a vevom hirio dija gand ar bodadou-parreziou. Ha kement-se e diabarz eur memez parrez vraz.\nHentennou 2012 a yee dija war an tu-ze, dreist-oll gand ar bodadou-lehel, med red e vo ledannaad o c’harg. Ar c’humunieziou lehel-se a ranko beza sturiet gand eun den e karg, anvet gand an eskob hag anavezet gand an oll evid ar zervij-se euz an Iliz.\nOverenn ar zul, penn-uhella hag eienenn ar vuez kristen en he fez, a zle gelloud boda an oll gumunieziou lehel-se. Ar person a labouro a-dost gand ar re e penn ar c’humunieziou-ze. Dougen a raio e garg gand ar veleien all, an diagoned hag ar skipaill a virvill pastorel.\nNe c’heller ket ober parreziou braz heb diorren er memez amzer kumunieziou kristen lehel a vefe misioner e gwirionez.\nPenaoz mond war-raog bremañ,\nGoulennet am-eus digand Kuzul ar Veleien, nevez dilennet8 , staga gand al labour evid kinnig eur raktres araog an hañv. Kinniget e vezo ar raktres-se d’an oll dud fidel kerkent ha diskar-amzer 2016, e sell da zevel ar parreziou nevez-se da Bask 2017. Dalhet e vo kont a gement-se evid envel ar veleien goude an hañv e 2017.\nPinvidig eo on eskopti gand e zantualiou hag e hengouniou. Lehiou kaer a avielerez eo or pardoniou, m’on-eus ar zoursi da vevaad o ster donna. Eun dro vad eo bloavez an Drugarez evid nevezi or feiz. Ra roio tro deom ive or pelerinachou ha pardoniou da bedi evid Iliz on eskopti, evid ma vefe skuillet warnom oll Trugarez an Aotrou.\nAr venec’h hag al leanezed d’on harpa ive gand o fedennou.\nPal nemetañ an adreñka pastorel eo embann Kelou Mad ar Zilvidigez da dud on amzer. Evid-se, on-eus ezomm da endonia en or feiz, rag o tond da veza diskib eo e c’heller beza misioner, rag « m’e-neus unan bennag digemeret ar garantez-se a ro dezañ en-dro ster ar vuez, penaoz e c’hellfe moustra war ar c’hoant d’her rei da c’houzoud da re all9 ? »\n8 Can. 495 § 1, E peb eskopti e vezo savet kuzul ar veleien, da lavared eo bodad ar veleien dileuridi ar Presbyterium da veza ’vel sened an Eskob, hag e-neus d’e zikour, hervez ar gwir, da c’houarn an eskopti, evid kas war raog gwella mad pastorel al lodenn-ze euz pobl Doue fiziet en Eskob. Gweled listenn an 23 beleg euz ar c’huzul-se e « Église en Finistère » n°243 – janvier 2016. – 9 Pab Frañsez, Evangelii Gaudium n°8.\nFiziom on eskopti en Aotrou gand sikour ar Werhez Vari, santez Anna, sant Kaourantin ha sant Paol a Leon, sant Gwenole hag an oll zent ha santezed o-deus avielet Penn-ar-Bed abaoe kantvejou :\nEr bloavez santel-mañ an Drugarez, e fiziom ennoc’h, Aotrou Doue, on departamant Penn-ar-Bed hag an oll re a vev hag a labour ennañ.\nHo Spered Santel da rei deom startijenn misioner da embann dezo gand levenez hag hardiz nevez Kelou Mad ar Zilvidigez.\nRoit deom ar c’hras da c’houzoud digemer ar vokasionou a veleien, diagoned ha leaned a lakit da ziwan e kalonou ho tud fidel. Grit ma vezint digor d’ho karantez trugarezuz evid mad an oll.\nFizioud a reom ennoc’h or raktres a barreziou nevez evid ma vezo e gwirionez e servij ar garg a fiziit ennom. Dre Jezuz-Krist or Zalver.\nD’ar 27 a viz meurz 2016, deiz Pask Bloavez Santel an Drugarez.\n« Adsavet eo ar C’hrist. Adsavet eo e gwirionez. Allelouia ! »\n+ Lorañz DOGNIN


keodedourelezh – MLK-Gwened\nMataet e vez ur moneiz pa vez roet 21 unanenn moneiz lec’hel en eskemm 20 euro da skouer. Gant an Elef, ar Grain hag ar Bou’Sol e vez graet gant ar sistem-se.Divizet hon eus ne vo ket ur perzh eus hon moneiz.\nE Ploermael eo bet lakaet ar sistem-se pleustr e-pad ur miz gant ar spi desachañ implijerien nevez. Merzet o deus ne teue den evit kaout arc’hant ouzhpenn da zispign.\nE Chambery (an Elef) o deus paouezet da vataat o moneiz lec’hel ivez dre ma goust ker he ne teu ket an dud da emezeliñ evit seurt abeg.\nTu zo lavaret ivez ne fell ket deomp brudañ hor moneiz gant ar memes doareoù hag ar gourmarc’hadoù.\nDerc’hel a ra ar gevredigezh gant he fal stourm a-enep ar baourentez, met gant doareoù all e vo graet.\nAuthor gersanPosted on 22 December 2016 24 June 2017 Categories kevredigezh, ekonomiezh lec'hel, ekonomiezh sokial ha kengred, mataat, keodedourelezh, tabut, arc'hantaouiñ, raktres


Pajenn:Caer - Pevar Aviel.djvu/48 - Wikimammenn\nPajenn:Caer - Pevar Aviel.djvu/48\nMab da Zoue hag e c'hoantee her gouzout, hag e lavaras d'ezhan : « Ma 'z oc'h Mab Doue, lavarit ma teuio ar mein-ze da veza bara. » Jesus a respontas d'ezhan : « Scrivet eo : an den ne vev ket ebken deuz bara, mes deuz peb ger a zeu euz ginou Doue. » Neuze an diaoul a zougas anezhan da Jerusalem, ar gear zantel, hen lakeas var lein an templ hag a lavaras d'ezhan : « Ma'z oc'h Mab Doue, en em daolit d'an traon ; rag scrivet eo : kemennet hen deus d'he elez divar ho penn evit ho tiouall, hag e tougint ac'hanoc'h en ho daouarn gant aon na stokfe ho troad ouz ar mean. » Jesus a lavaras d'ezhan : « Scrivet eo ive : ne denti ket an Aotrou da Zoue, ne c'houlenni ket eur burzud eb ezom. »\nAn diaoul he zougas c'hoaz var eur menez huel bras, hag en eur predic, e tiscuezas d'ezhan holl rouanteleziou ar bed gant ho sked, hag e lavaras d'ezhan : « Me a roio d'ehoc'h ho galloud holl hag ho sked, rag etre va daouarn int lakeat, ha me ho ro d'an hini a garan. Me ' ro d'ehoc'h an holl draou-ze, ma stouit dirazon ha ma c'hadorit ac'hanon. » Neuze Jesus a lavaras d'ezhan : « Adrenv, Satan ! Rag scrivet eo : te ' adoro an Aotrou da Zoue ha ne jervichi nemethan. »\nPa oue echu an holl dentation, an diaoul a ieas kuit diouthan evit eun amzer. An elez a dosteas hag e servichent anezhan.\nAdtapet diwar « https://br.wikisource.org/w/index.php?title=Pajenn:Caer_-_Pevar_Aviel.djvu/48&oldid=123307 »


Pajenn:Le Gonidec - Bibl Santel pe Levr ar Skritur Sakr, eil levr.djvu/89 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/89\nann Aotrou, hô Doué, ma hô deûz azeûlet douéed a-ziavéaz, ha ma hô deûz hô servichet.\n10. Na wélit két war ann hini a zô marô, ha na skuḻit két a zaérou war-n-ézhan̄ ; hôgen gwélit dourek war ann hini a ia er-méaz, râk na zistrôiô mui, ha na wélô mui brô hé c’hanédigez.\n11. Rég ével-henn é lavar ann Aotrou da Zellum, mab Josias, roué Juda, péhini a rénaz e léac’h Josias hé dâd, hag a zô éat er-méaz eûz al léac’h-zé : na zistrôiô mui dî.\n12. Hôgen el léac’h é péhini em eûz lékéat hé zizougen, éno é varvô, ha na wélô mui ar vrô-man̄.\n13. Gwâ ann hini a zâv hé dî gan̄d direizded, hag hé gamprou gan̄t gwall ; hag a vâc’h hé viñoun héb abek, ha na zistol két d’ézhan̄ hé c’hôbr.\n14. Péhini a lavar : Sével a rinn évid-oun eunn ti éc’hon, ha kamprou lédan ; péhini a zigor kalz prénestrou, hag a râ koadachou gwéz-sedr, hag hô lîv gan̄t tané.\n15. Ha réna a rî gwelloc’h, ô véza en em geidez oud eur wézen-sedr ? Da dâd ha n’en deûz-hen két débret hag évet, ha gréat barnédigez ha reizded, ha kémen̄t-sé évid hé vâd ?\n16. Kéfridi ar paour hag ann tavan̄tek en deûz barnet enn hé c’hounid ; ha né két ô véza ma en deûz va anavézet, émé ann Aotrou ?\n17. Hôgen da zaoulagad ha da galoun na glaskon̄t néméd ar bizoni, skuḻa ar goad dinam, drouk-komza, ha rédeg étrézég ar gwall-ôberiou.\n18. Râk-sé ével-henn é lavar ann Aotrou diwar-benn Joakim, mâb Josias, roué Juda : Na welin̄t két anézhan̄, ô lavarout : O va breûr ! ô va c’hoar ! Na geinvanin̄t két war-n-éz-han̄, ô lavarout : O roué ! ô brasder !\n19. É béz ann azen é vézô bésiet ; brein é vézô taolet er-méaz eûz a bersier Jéruzalem.\n20. Pîñ war al Liban, ha garm : Sâv da vouéz é Basan, ha garm étrézég ar ré a ia ébiou, râg ar ré az karé a zô bét brévet.\n21. Komzet em eûz ouz-id enn da founder ; hag éc’h eûz lavaret : Na zélaouinn két. Hen-nez eo bét da hen̄t adalek da iaouan̄ktiz, na zélaouchez két va mouéz.\n22. Da holl vésérien a ruflô ann avel, hag ar ré az karé a iélô é sklavérez ; ha neûzé é vézi mézékéet, hag é teûi da rusia eûz da holl zrougiez.\n23. Té péhini a zô azézet war al Liban, hag a râ da neiz er gwéz-sedr, péger brâz é vézô da glemmou, pa zeûiô gwen̄trou d’id, ével gwen̄trou eur c’hrég é gwilioud ?\n24. Ével ma ounn béô, émé ann Aotrou ; ha pa vé Jékonias, mâb Joakim roué Juda, ével eur walen war va dourn déhou, é tenninn anézhan̄ ac’hanô.\n25. Ha mé az rôiô étré daouarn ar ré a glask da vuez, hag étré daouarn ar ré râk dremm péré é spoun̄tez, étré daouarn Nabukodonosor, roué Babilon, hag étré daouarn ar C’haldéed.\n26. Ha mé az kasô, té ha da vamm péhini é deûz da c’hanet, da eur vrô a-ziavéaz, é péhini n’oc’h két bét ganet ; hag énô é varvot :\n27. Ha na zistrôin̄t mui d’ar vrô étrézé péhini é huanad hô éné, gan̄d ar c’hoan̄t da zistrei dî.\n28. Ha né két eur pôd pri torret ar Jékomias-zé ? Ha né két eul léstr hép talvoudégez é-béd ? Pérâg ef-hén bét distolet, hen̄ hag hé wenn, hag in̄t-hi bét kaset da eur vrô ha na anavézen̄t két ?\n29. Douar, douar, douar, sélaou gér ann Aotrou.\n30. Ével-henn é lavar ann Aotrou : Skrîv pénaoz ann dén-zé a vézô difrouez ; ha na zeûiô nétrâ da vâd d’ézhañ a-héd hé zeisiou : râk na zeûiô két eûz hé wenn eunn dén hag a azézô war drôn David, nag en dévézô hivizikenn béli é-béd é Juda.\nGourdrouzou a-éneb ar fals broféded.\n1. Gwâ ar vésérien a zispenn hag a zirog dén̄ved va feûrvan, émé ann Aotrou.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/89&oldid=157203 »\nKemmoù diwezhañ degaset d'ar bajenn-mañ d'an 25 Meu 2020, da 11:59.


Evit stêrioù-all anv Lotus, gwelout amañ.\nTeam Lotus a oa ur skipailh brudet-tre a rede e Formulenn 1 hag e redadegoù kirri-all. Liammet e oa gant ar saver Lotus Cars, krouet gant ar memes den Colin Chapman. Krog e oa ar F1 e 1958 ha gounezet en doa meur a gevezadeg betek 1994.\nO redek 491 Priz Bras en deus gounezet 73 trec'h, 107 plas pol, 7 titl ar saverien ha 6 titl ar vlenierien. Staget eo skeudenn Lotus ouzh blenierien evel Jim Clark, Graham Hill, Jochen Rindt, Mario Andretti pe c'hoazh Ayrton Senna. Gounezet en deus ivez an Indianapolis 500 e 1965 gant Jim Clark. Redet en deus ivez e Formulenn 2, e Formulenn Ford, e Formulenn Junior hag e kirri Sport.\nArabat meskañ gant Lotus Racing ha Team Lotus, ur skipailh savet e 2010 a-benn redek e 2010 ha 2011 gant skoazell Lotus Cars da gentañ, ha deuet da vezañ Caterham F1 Team e 2012 pa oa kollet ar skoazell-se. Arabat meskañ gant Lotus F1 Team, krouet pa oa sponsoret Renault gant Lotus Cars hag adprenet ar skipailh gant Genii Capital.\n1970 Kampion war-lerc'h :\n1972-1973 Kampion war-lerc'h :\n1978 Kampion war-lerc'h :\nAdtapet diwar « https://br.wikipedia.org/w/index.php?title=Team_Lotus&oldid=1876625 »\nKemmoù diwezhañ degaset d'ar bajenn-mañ d'an 24 Mae 2020, da 11:52.


Enklask war folklor sonerezhel Breizh-Izel e 1939 - Wikipedia\nEnklask war folklor sonerezhel Breizh-Izel e 1939\nEnklask war folklor sonerezhel e Breizh-Izel e 1939 ar Mirdi broadel an arzoù hag an hengounioù poblek e Pariz (Musée national des arts et traditions populaires, MNATP) oa an enklask sonerezh kentañ er mirdi. Dalc’het e oa daou vloazez goude bezañ savet ar mirdi.\nDaou glasker en doa savet an enklask-mañ. Claudie Marcel-Dubois, ganet e 1915, oa renerez departament "Sonerezh" e MNATP. Sonerez-piano e oa. Ur diplom he doa tapet deus ar Conservatoire supérieur de Paris. An abad François Falc'hun, ganet e 1909 er Vourc'h-Wenn, en doa tapet un diplom yezhonour deus an Institut de Phonétique de Paris. Jeannine Auboyer, diplomet deus an École du Louvre doa kemeret perzh en enklask evit sikour anezhi war an dachenn teknikel.\nDeus Surzur e Bro-Wened betek Plozevet hag Scrignac e Bro-Gerne, adalek ar 15 a viz gouere betek ar 26 a viz Eost, o doa enrolet kanaouennoù ouzhpenn, 198 en holl, hag 11 ton biniou-bombard hag akordeon, sonet gant 127 kelaouerien. 437 skeudenn oa tennet gant Jeannine Auboyer, diwar an dud met diwar draoù all ivez (maezadoù, tiez ha feurmoù, meurbligoù, gwiskamanchoù…).\nJ. Danvic ha N. Le Mouillour\nHoll ar ganaouennoù zo e brezhoneg. Claudie Marcel-Dubois doa graet ar diskrivadennoù sonerezhel, hag François Falc’hun ar diskrivadennoù e brezhonneg, gant ar lizherenneg fonetik.\nAn diskrivadennoù zo prizius-tre peogwir ne oant ket miret mad ar pladennoù e-pad ar brezel. Kuzhet e oant en ur c'hastel evit tec'hel rak pombardament an arme alaman e-pad kazimant daou bloavez hag ar gorre oa distrujet abalamour da c'hlebor ar c'hastel.\nEvit an dañs e oa ret sevel filmoù gant Jeannine Auboyer. Ar filmoù zo e gwenn ha du ha mud, met enrolladennoù oa savet diwar an dañsoù kazimant e memes koulz.\nSkrivet e oa o resit beajiñ gant Jeannine Auboyer war ur c'haierig skol. Prisius kenañ eo peogwir he doa skrivet e-tal en destenn ar fotoioù, ar filmoù hag an enrolladennoù a glot ganti er mare e oant frammet.\nDleout a rafent chom pelloc'h, met d'ar 26 a viz Eost Claudie Marcel-Dubois doa resevet un telegramm kaset eus Pariz gant Georges Henri Rivière, renner ar mirdi. Ret e oa dezhi distreiñ : ar mobilizañ a oa. Distroet e oa gant Jeannine Auboyer tra ma François Falc’hun e oa aet en-dro d'Ar Vourc'h-Wenn en e familh.\nGoude bezañ distro e Pariz en doa divizet Rivière lakaat er goudor an dastum e-giz e oa lavaret hueloc’h.\nDaou bloavezh goude-se o doa lakaet Claudie Marcel-Dubois ha François Falc’hun anezhañ da zistreiñ da Bariz hag kroget oant bet da labourat.\nClaudie Marcel-Dubois doa labouret war he diskrivadennoù a oa bet skrivet war ar prim war al lec'h gant ur c'haner pe ur ganerez bennak. Selaouet a rae ar pladennoù kement a dro e oa ret. Difazhiet he doa he diskrivadennoù hag adkrivet he doa anezho a-feson. Labouret en doa François Falc’hun en-dro ivez war e notadurioù fonetik ha kroget oa da ziskrivañ anezho en ur skrivadur reizh. Troet en doa ivez ar c'hanaouennoù. Raktreset o doa embann ul levr a dlefe ober 800 pajenn. Ne oa ket graet ganto benn ar fin, met deg bloaz ha tri-ugent goude. Ul levr gant un DVD oa embannet e 2009 gant ar CTHS hag Dastum.\nUn dra a zo dedenus ha ral : miret o doa an holl zielloù liammet gant an dastum. Da lavaret eo al lizhiri, an danevelloù, an teuliadoù… ar pezh a vez graet MBB 39 anezho e mirdi. E 2012, un lec'hienn Internet oa savet da ginnig an holl. An orin dielloù a zo miret er Archives Nationales e Pariz (Archives du MNATP, fonds du dép. d’ethnomusicologie) hag en Levraoueg Yves Le Gallo e Kreizenn an Enklaskoù Breizhek ha Keltiek (KEBK) e Brest (fonds François Falc'hun).\n(fr) La Mission de folklore musical de 1939 en Basse-Bretagne\nAdtapet diwar « https://br.wikipedia.org/w/index.php?title=Enklask_war_folklor_sonerezhel_Breizh-Izel_e_1939&oldid=1698116 »\nKemmoù diwezhañ degaset d'ar bajenn-mañ d'an 13 Ebr 2016, da 20:55.


Arc’hant bras ar pilhaouer - Wikimammenn\nArc’hant bras ar pilhaouer\n◄ Soazig Tagnouz, gwreg ar C’hidour Kloc’h an interamant ►\n— Ya, Marianna, ken gwir ha ma ’z eo staot-marc’h a werzit d’eomp e-lec’h lagout, mall a zo ganin mont ac’han, mall ken n’oun mui evit padout war ruiou Brest.\n— Ha mont da belec’h, Laou Druilh ? eme an hostizez en eur rei eun taol-ilin d’he fri ruz o c’hlaourenni dour butun-malet.\nAr pilhaouer, gwisket kempennoc’hik ar mintinvez-ze, ne reas nemet eun hej d’e benn louedet, blevek ha barvek evel eur broc’h, hag a dosteas ouz toull an nor, da stlapa eun distankadenn gourlanchenn e-mesk an dour-glao o ruilh en traon gant ru ar Werc’hez.\nHag e talc’he e zell war eun toull-lochenn koad hanter vrein a chome c’hoaz a-zav, dre voazamant emichans, en tu all d’ar ru, dirak an hostaliri. Eno e oa bet e vaner abaoe meur a vloavez, e-touez ar pilhou, an hernachou koz hag an eskern dastumet bemdez dre gear. A dra zur, aotrou ar maner iskiz-ze en doa great eno kof moan da boent meur a lein, ha debret meur a goan dindan envor : met bastik ! meur a zac’had ivez a oa bet deut gantan eno, rount e voutou, ha n’eo ket sac’hadou truilhou e oant holl.\n— Kalz a dennac’h an eil d’egile, ha, koulskoude, n’edo tamm kar ebet etrezoc’h, bez’ e oa ? nemet kerentiez an hanoiou : Laon Druilh ha Yann Bilh ?\n— Piou ’oar ? eme egile, goapaüs. Prosper Proux em yaouankiz a gane d’eomp e ve great alïes\nFals sinaturiou hep pec’hi\nAlese, marteze, eo red klask mammenn hon henveledigez ! N’eus forz ! ar paour kêz Yann Bilh, a-raok kemeret ar zac’h hag ar c’hrog-pouezer, a oa bet « war an ton bras » mar plij. Bep tro ma karge eur banne a re, e tiskane d’in « o ya ! me ’zo bet eun amzer eur... ». Hag ouz e glevout, e oa dimezet gant merc’h e vestr, hag an tiegez dioustu d’ezan, saoud ha kezeg, ha moc’h ha denved ! Nemet e Vadalenn a oa deut eur Geben, eun diaoulez, gant kement ma tagnouze : dalc’hmat oc’h iskignat, o skandalat pe o vouza. Grafe ’pez a garfe, nemet rebechou na glevfe, ar paour kêz pried, mevel deut da vestr ! An traou a oa fall, al loened a oa falloc’h, hag ar vuhez, foei, sell !… Ha c’houi ’oar, Yann Bilh a vervas ruz ar gwad dindan e ivinoù, o klevet ken alïes ha ken hir pedennou. « Houp ! emezan, eur zulvez ; mar doun dimezet, n’am eus ket great marc’had chom da bennzodi ganti : poent eo skarza kuit, nemet c’hoant am befe da goll ar pez a chom c’hoaz ganin eus va skiant-vat ! » — Ha Yann kuit d’ar c’heariou, ar yalc’h gantan. Meur a dra a glaskas ober, ha betek e wenneg diveza e tispignas ! Met e Vadalenn, emezan, a gase he droukrans war e lerc’h ; ha, diouz mad e kouezas e fall, ha diouz fall e gwasoc’h, ken na zeuas da bilhaouer da Vrest, e-lec’h ma ris anaoudegez gantan. Ha daou vignon bras omp bet, ya, boutin pep tra etrezomp : pilhou, laou, ha kalonou. Paour kêz Yann Bilh !… Sell ! e-lec’h randoni ha strana ganeoc’h, gwelloc’h eo d’in mont prim en henchou. Kenavo, Marianna Latouz !… Piou ’oar, en em welet a rimp divezatoc’h !…\nHag hep distrei e benn, flip ! setu Laou Druilh er-meaz, e visac’h war e skoaz, o pignat ru ar Werc’hez, dindan ar glao, ha tiz warnan emichans !\nN’em em jale ket na gant lousdoni an amzer, na gant hirder an hent m’en doa lakeat en e benn da ober : n’en doa ket amzer a-walc’h da brederia gant kement-se. An hevelep sonj eo a zave bepred en e spered : — N’eus ket da dorta, maout oun, ha biskoaz n’am eus tourtet ken eün. Me, n’eo ket Laou Druilh oun ken, — a-walc’h a laou evel-se ! — me eo breman Yann Bilh, ya, da lavaret eo Yann-Klet ar Gall, ganet bloaz hag hanter-kant a zo e Plogô, ha bet gwechall ar mestr e Keradreuz, sko e Sant-Tujen-an-Alc’houez ; me eo pried ar Vadalenn, kollet ganti an dri c’hard eus he fenn abaoe m’eo chomet intanvez glac’haret ha beo he gwaz !… Sec’h da feunteuniou, Madalenn, setu da Yann o tont en-dro ; laz al leue-lart mar zo, pe gra « fest-an-oc’h », evel ma kari !… Rak evit hounnez… nemet deut e vefe gwelloc’h he fenn en-dro… Met ar re all ? Daoust ha kemeret a rint Laou Druilh evit Yann Bilh ?… Da genta-penn, henvel a-walc’h e oamp hon daou ; hag ouspenn-ze, Yann ne oa ket bet er C’hap abaoe tregont vloaz, na me kennebeut ; ha d’an trede, anaout ran doareou ar vro-ze ; ha, d’an diveza penn, tanfouich ! e baperou a zo ganin, Yann a zo maro, ha me eo breman Yann, hag e damm peadra a vo dizale em bisac’h. Ar mignon Yann Bilh en doa mez o tistrei d’ar gear. Diod ! Laou Druilh a yelo evitan hag a yalc’hato en e lec’h, treut pe druz e-giz m’en em gavo da douza !…. Piou a ouezo petra ?… Abaoe keit-all amzer !… Hag henvel a-walc’h e-giz ma ’z omp !… Hag e baperiou a zo em godell c’hoaz ! Foei ’ta !… Nann, nann ! Yann-Klet ar Gall n’eo ket maro, setu hen aman ; e pelec’h ema an arc’hant a deu d’ezan abaoe n’en deus bet gwenneg ebet ?… Ha ma vez dizoloet ar stal, houf ! petra ’vo great d’in-me ?… Gwerza va c’hroc’hen ? Marc’had divalo ! Ar varc’hadourez ne dalv ket kalz a dra vat, nebeutoc’h dre bouez eget krec’hen gozed, kalz !… Ha, mar teuan a-benn eus an taol, ema skubet al laou diwar va zruilhou, ha setu me peadra d’in ! Ha me perc’henn war an diveza ! Ne vo ket bet re abret !\nHa Laou Druilh a-wechou a c’houeze teo gant al lorc’h, sounn e benn, ha prim e droad ; hag… a-wechou all, e kroumme striz e gein, hag e chome a-zav da zelaou ha da zellet, gant aon na glevfe pe na welfe Beg-ma-Zok (an archer !) o tont d’e zastum !\nHag en eur ober hent, n’eo ket e zivesker eo a skuize, e benn eo a oa kentoc’h : muioc’h e tomme d’e dok rouz eget d’e voutou ler-goad hanter-distradet ! Met troc’ha hent a ree, a dammou founnus, hep gouzout d’ezan kalz. Ha, pevar devez goude, war-dro ar c’huz-heol, e tigoueze dirak Sant-Tujen.\nEus a bell e anavezas chapel Mestr ar chas klanv. E oa e penn e veaj, rak setu a-hont, a-drenv ar c’hroazhent, an hostaliri ma komze alïes Yann Bilh anezi : hostaliri an Troc’h-Yalc’h, e-tal ar Chovel, e-lec’h ma vije sul-gouel-bemdez o tanva ar gwin-ardant, en eur ober eun taol c’hoari-trikont ! Hag ar verouri e-kichen, an tosta, a oa Keradreuz, a oa e hini ! ! ! aze a-drenv ar c’hovel, e-lec’h ma tistone c’hoaz anne ar marichal.\nHa, pemp munut goude, a-us d’ar bod-lore kraz, ha d’ar skourr avalou-pin sec’h, stag ouz toull an nor, Laou Druilh a lenne :\n— Aman eo ema an dalc’h ! eme ar pilhaouer, Red eo d’in en em rei d’anaout breman : beuzi, pe neui !\nHag, hep marc’hata, Laou en hostaliri, ar c’houezenn etre roched ha kroc’hen. Penaos e trofe ar zoubenn ?…\nEun hanter-dousennad paotred koz a oa ouz taol o c’hoari. An hostiz, eur c’hofek teo, divleo e benn, a deuas beteg ar pilhaouer :\n— Arc’hant da genta, paotr, rak gant ar rederien-bro n’ouzer morse… A-wechou ec’h evont, hag a-wechou all e paeont… Aman, ha pa na baeont ket a-raok, n’ech evont ket, goude kennebeut, C’hoari da gi, evel ma kari !\nLaou a ziskrankas e wenneien, hep dizerra grik. Ne evas nemet eur pennad eus e vanne gwin-ardant, ha, goude eur skarzadenn-gourlanchenn :\n— Kozdanvad ? emezan, o c’hervel an hostiz war bouezik.\n— Ha da c’houde ? eme ar c’hof-teo, en eur zistrei e benn liou gwin-ruz.\n— Eur ger hepken. Selaouit ’ta !… N’ho peus ket sonj eus unan hag a deue aman gwechall ?… Hag a zo eat kuit goude-ze diouz ar vro ?… Klaskit mat !… Eun tregont vloaz bennak a dle beza abaoe… Eun amezeg tost d’eoc’h… ar Gall, Yann-Klet ar Gall ?…\n— Evit perak kemend-all, paotr koz ?\n— Evit gouzout hag hen eman e dud atao dre aman.\nAv c’hoarierien a zistroas pennou souezet war-zu ar pilhaouer, eun dra bennak e giz eur mousc’hoaz war e benn-broc’h.\n— Gast ar gurun ! eme eur c’hoarier, daoust hag hen eo a vefe o tont en-dro ?\nHa war gement-se, Laou Druilh a zaoulammas e galon gant ar blijadur :\n— Neui eo a ran ! emezan outan e-unan.\n— Ha perak emaout-te oc’h en em jala gant Yann-Klet ar Gall ?… Ha gouzout a rez e zoare ?\n— Ya, ya, marteze a-walc’h. Abarz pell e weloc’h anezan, piou ’oar.\n— Stank da veg ’ta, te, tamm koz truilhenn divalo ! eme eur c’hoarier en eur zevel a-greiz-tenn. Penaos ? Ne teus ket mez o tont en-dro, goude an troiou fall a teus ket bet great dre aman ? Nann, debret eo da vez ganit, ha dizac’het ivez. Lorgnez ! Ni ’gave d’eomp e oas eat d’ar bed all, nemet al lorgnez eveldout n’eus ket a vervel warno, pez divalo !\n— Petra ? petra ? eme Laou Druilh, o tislonka gwenn e zaoulagad. Piou eo al lorgnez ?\n— Piou ’ta nemedout, pez didalvez, hag e teuez da ober da gaz kousket d’eomp !… Ma vefe bet aman Lan ar marichal, e welfes, loen fall, hag hen en deus dizonjet an tregont bloavez tremenet, goude beza bet laeret diwarnan e verc’h hag he enor, eur plac’h koant evel-se… Hag e pelec’h out bet ganti, pegwir n’eus bet klevet ger ebet abaoe diwar ho penn ?…\n— Hag e teu en-dro ! Penn-moc’h louz ! Tra divergont ! Tamm gagn !… Ar c’hi a zistro d’e zislonkadennou !…\nAn holl a stlape gantan e vrasa tamm ; hag ar paour kêz pilhaouer, hanter-zodet, a zonje :\n— Beuzi eo a ran !… Met, emezan, tudou, n’eo ket me eo Yann-Klet ar Gall.\n— Breman n’eo ket te, a gav d’it ? Da lorgnez a zo ledet war da benn-broc’h !… Ha ma n’eo ket te, diskouez da baperiou, diskouez ’ta, tad ar gaou !…\n— Nann, n’eo ket me, n’eo ket me…\n— Gortoz, kaset am eus da lavaret d’ar marichal koz e oas en distro. Hennez a ouezo anaout ac’hanout… Sell ! eman o tont.\nDre ar prenestr, Laou Druilh, pennfollet, a welas o tiredek ar marichal koz, e vorzol-annez gantan a-benn brec’h, ha daoulagad ruz en e benn, enaouet e-giz ar glaou dindan c’houez ar vegin vras.\nKlevet a reer anezan o tont en hostaliri e-pad ar jabadao-ze.\n— Oh !… Dre ar prenestr, er-meaz !…\nHag ar pilhaouer, en egar, a lamm el leur, hag a skamp kuit, hep chom da zellet war e lerc’h ; ha ki ar marichal war e roudou betek Goayen !…\nEn eur zigouezout gant kenta tïer kear, noz-du da neuze, Laou Druilh, difronket, ha dielc’het o redek, a droas e zellou war an Tri-Roue splann o skleria en nenvou :\n— N’eus forz, emezan, red eo kredi, eul lorgnez eo bet ar mignon Yann Bilh !\nAdtapet diwar « https://br.wikisource.org/w/index.php?title=Arc’hant_bras_ar_pilhaouer&oldid=53762 »\nKemmoù diwezhañ degaset d'ar bajenn-mañ d'an 22 Mez 2013, da 23:48.


Kaozeal:Trede-urzh - Wikipedia\nKavout a ra din e reer gant "Trede Stad" kentoc'h. "Trede Urzh" zo un dra all a gaver en anv "Trede Urzh Sant Frañsez" a zo fr:Tiers-Ordre franciscain e galleg. Sellit da skouer ouzh "Levrig-dorn Trede Urz Sant-Fransez a Asiz", embannet gant Ar Vuhez Kristen, Rosko, e 1941. Re all zo ivez (sellit ouzh fr:Tiers-Ordre pe en:Third order). --Llydawr (kaozeal) 27 Gen 2017 da 21:00 (UTC)[respont]\nDemat, E levr Tes pevare e reer gant Trede-urzh setu perak em boa choazet ar ger-se. Ar pennad a zo diechu c'hoazh. A galon--Dishual (kaozeal) 27 Gen 2017 da 21:29 (UTC)[respont]\nFentus-kenañ eo lenn kement-se dre ma oa bet savet ur goulenn diwar-benn ar c'hraf-se (Troidigezh reizh Tiers état e brezhoneg ?) un nebeud mizioù 'zo hep na vije nag ali na respont ebet, nemet unan...--Prieladkozh (kaozeal) 27 Gen 2017 da 21:58 (UTC)[respont]\nA-du gant Llydawr. Bianchi-Bihan (kaozeal) 28 Gen 2017 da 10:50 (UTC)[respont]\nWar a lenner en darn vrasañ eus hor geriadurioù e seblant bezañ reishoc'h ober gant "Trede stad", "Trede Stad", "Trede-stad" pe "Trede-Stad"...--Prieladkozh (kaozeal) 28 Gen 2017 da 11:01 (UTC)[respont]\nAdtapet diwar « https://br.wikipedia.org/w/index.php?title=Kaozeal:Trede-urzh&oldid=1737333 »\nKemmoù diwezhañ degaset d'ar bajenn-mañ d'an 28 Gen 2017, da 11:01.


Drouized an Henamzer | Becedia\nNe anavezomp drouized an henamzer nemet dre destennoù skrivet gant oberourien latin hag a oa enep dezho, dre skridoù iwerzhonek eus ar Grenn-Amzer, gwall ziwezhat eta, ha dre un toullad furchadegoù graet gant arkeologourien nevez zo. Kalz goulennoù a sav c’hoazh, ha kemend-all a wall zisplegadennoù o tispakañ da heul.\nEn amziviz emeur c’hoazh e-keñver ar ger « drouiz ». En e stumm latin druidae (Cicero) ez eo deuet betek ennomp, en e stummoù kembraek derwydd hag iwerzhoneg druid ivez.\nSavet eo an arbennigourien a-du evit a sell en eil termen, pa welont ennañ ar gerdarzh *wid, « gouzout, gwelet » a dalv kement ha « koad » ivez, padal n’emaint ket holl a-unan diwar-benn an termen kentañ : rakger kreñvaat indo-europeanek *dru, « kalet, kreñv », alese ar ster anavezetañ « gouiziek bras », pe kentoc’h *der-w/dr-ew, « start, solut ».\nHervez lod, diwar skridoù Julius Caesar : « da grediñ zo e oa bet ganet o c’helennadurezh e Breizh [-Veur], ha degaset eus an enez-se betek Galia… », e vefe an drouizelezh rak-keltiek a orin, endra ma n’eus bet a desteni eus drouized nemet e Galia, hervez lod all (Jean-Louis Brunaux). Tostaat a c’heller drouizelezh ha bramanouriezh avat (gwelet ivez ar flamines e Roma). A orin indo-europat e vefe an drouizelezh eta, ar pezh ne vir ket o dije gallet an drouized amprestiñ amañ ’giz-mañ, kenkoulz all, tra pe dra eus sevenadur ar mor Atlantel.\nStag e oa kefridi an drouized ouzh souvereniezh an hud hag ar gwir, an hini pennañ eus an teir c’hefridi a oa er gevredigezh indo-europat (an div all o vezañ kefridi ar brezel hag hini ar produiñ).\nUr gwir renkad a vicher a oa anezho, diskarget ma oant diouzh redi an amzer soudard ha diouzh kement karg all.\nEn em vodañ a rae an drouized ur wezh bep bloaz e koad ar Garnuted, dilennet ganto an hini a oa da vezañ en o fenn, ha dindan aotrouniezh hennezh e raent war-dro an dalc’hoù a-bouez ha plaenaat kement rendael a vije save etre o fobloù.\nMerc’hed ivez a c’helle dont da vezañ drouizezed, evel ar Gallisenae en Enez-Sun.\nOuzhpenn evit beleien e oa an drouized, meur ha meur a gefridi a oa dezho :\nPennoù bras ar politikerezh : drouized ha pennoù politikerezh war un dro a oa eus lod anezho.\nBeleien : dezho e oa da gas al liderezh en-dro (divinout ha diouganañ a veze graet ganto, aberzhiñ ivez, marteze aberzhiñ tud zoken).\nBarnerien : hanterourien etre an dud e oant ivez, evel gwir barnerien.\nKelennerien : ugent vloaz pad e veze an danvez-drouized o teskiñ, dre gomz nemetken, rak difennet e oa gant o relijion fiziañ o c’hentelioù er skrid. Un deskadurezh diazez a veze roet gant an drouized da vugale ar vrientinien.\nGouizieien : lakaat a raent ar brasañ pouez war studi ar steredoniezh, n’halled ket dispartiañ diouzh ar relijion, ar matematikoù hag al louzawouriezh.\nPrederourien : krediñ a raent n’eo ket mervel da vat a rae an eneoù, met tremen eus ur c’horf d’unan all goude o marv.\nMezeien-pareourien : d’ar mare-se e oa ar medisinerezh ur meskaj a ouiziegezh diwar-benn ar plant, al louzeier, hag a lidoù hud. Kutuilhañ an uhelvarr e oa an hini brudetañ eus ar re-se.\nEmdroet hag aet da get\nHeskinet e oa bet drouized Galia, ha neuze re Breizh[-Veur], gant ar galloud roman, n’eo ket abalamour dezho da vezañ pennoù a relijion, kentoc’h pennoù a bolitikerezh avat, daoust ma oa bet kollet ganto endeo darn eus o levezon war o c’hevredigezh d’ar mare ma teuas ar Romaned da aloubiñ o bro.\nBev eo chomet an drouizelezh en Iwerzhon peogwir e oa manet ar vro-se er-maez eus an Impalaerezh roman betek ma voe peurgristenaet e deroù ar Grennamzer.\nBRUNAUX Jean-Louis, Les druides, des philosophes chez les barbares, Paris, Seuil, 2006\nGREEN Miranda, Les Druides, Paris, Éditions Errance, traduction Claire Sorel, 2000\nLEROUX Françoise et GUYONVARC’H Christian-J., Les druides, Rennes, Éditions Ouest-France, Coll. « De mémoire d’homme : l’histoire », 1986\nObservations on the antiquities historical and monumental of the County of Cornwall consisting of several essays on the inhabitants, druid superstitio


Abred pe abretoc'h eo aet an holl zinosaored da get – war-bouez an evned – e-kerzh ar Mezozoeg ; e-pad enkadenn ar C'hretase hag an Trede hoalad (anvet ivez « enkadenn K-T ») ez eo steuziet an dinosaored a veve da vare ar C'hretase uhel (-99,6 Mav – -65,5 Mav)Patrom:'.\nHervez ar renkadur filogenetek e vez termenet an dinosaored evel strollad diskennidi an hendad nevesañ boutin da Driceratops ha d'an evned a-vremañ. Lavaret eo bet ivez e c'hallfe strollad an dinosaored bezañ termenet evel diskennidi hendad nevesañ Megalosaurus hag Iguanodon, abalamour ma'z int daou eus an tri spesad a zo bet meneget gant Richard Owen p'en doa goveliet ar ger dinosaurus. Gant an daou dermenadur avat en em gaver gant ar memes strollad loened anvet "dinosaored". Savet eo bet an termenadurioù-se a-benn klotañ gant meizadoù ar skiantourien kent implij ar filogenetik a-vremañ, kuit da zroukveskañ talvoudegezh ar ger "dinosaor".\nDinosaored ha ragistorAozañ\nDiouzh ar c'harrekaennoù a zo bet kavet e c'haller lavaret e oa ur strollad loened bras eus an dinosaored daoust ma kemmas o ment keitat e-pad an Triaseg, ar Juraseg hag ar C'hretase. Hervez ar paleontologour Bill Erickson (1928-1987) emañ keidenn o fouez etre 9 kg ha 5 tonenn. Ur studiadenn nevez diwar-benn 63 genad dinosaored he deus roet ur geidenn a 850 kg (ur pouez a c'haller keñveriañ ouzh hini un arzh louet) hag ur pouez etre eus tost div donenn, da lâret eo kement hag ur jirafenn. Da 863 g e sav pouez keitat ar bronneged, da lâret eo hini ur c'hrigner bras. Brasoc'h evit an div drederenn eus ar bronneged a-vremañ e oa an dinosaored bihanañ. Brasoc'h e oa ivez ar pep muiañ eus an dinosaored evit 98% eus ar bronneged a-vremañ.\nAn dinosaored brasañ ha bihanañAozañ\nE 1878 e voe kavet e Bernissart, Belgia, ar c'hentañ prouenn eus bagadoù dinosaored. Eno e voe kavet 31 Iguanodon a oa ar stumm warne da vezañ marvet goude bezañ kouezhet en un toull don hag int beuzet en dour. Petra bennak ma voe dizoloet da c'houde e teue an dilerc'hioù-se diwar tri darvoud disheñvel, e voe kavet lec'hioù all ma oa marvet dinosaored a-vagadoù.\nParadur ha kehentezhAozañ\nUnan eus ar c'harrekaennoù pouezusañ a voe kavet e gouelec'h Gobi e 1971. Bez' e oa ur Velociraptor hag a dage ur Protoceratops. Dizoloadenn an daou loen krog-ha-krog a brou kalz martezeadennoù Diskouez a ra e tage hag e tebre an dinosaored an eil re ar re all, petra bennak ma ne oa ket ur souezhadenn evit ar pezh a sell ouzh an Theropoda. Kadarnaet eo bet gant roudoù dent war ur garrekaenn Majungatholus e Madagaskar e 2003.\nUn doare mat da gompren emzalc'h ar spesadoù dinosaored eo deskiñ penaos e tilec'hient. Ar bevmekanikerezh peurgetket en deus pourchaset kalz elfennoù evel, da skouer, gouzout pegen buan e rede an dinosaored diwar studi labour ar c'higennoù ha levezon ar c'herc'hellder war framm o relegoù,, gouzout hag eñ e ranke an Theropoda ramz mont goustatoc'h pa vezent o redek war-lerc'h o freizh kuit da vezañ gloazet, ha gouzout hag-eñ e oa gouest ar sauropoda da chom war-neuñv.\nUr skipailh eus Florida en deus jedet e oa kenfeur ar gwrezverk ouzh an tolzennad hag ouzh ar feur kreskiñ, eus 25 °C evit an dinosaored bihan betek 41 °C evit ar re vrasañ. Implijet o deus ur patrom niverel da jediñ gwrezverk ar c'horf diouzh ar ment hag ar feur kreskiñ, evit 8 spesad, eus Psittacosaurus mongoliensis, 12 kg ennañ, betek Apatosaurus excelsus, 2 6000 kg ennañ. Hervez ar skipailh e tizhe gwrezverk diabarzh Sauroposeidon proteles, ar pounnerañ eus an dinosaored anavet (60 tonenn), betek 48 °C moarvat. Prouiñ a rafe ar patrom-se e vefe tommaet an dinosaored bras dre « emwrezadezh anniñvel ».\nRummatadur an dinosaoredAozañ\nUr strollad loened liesseurt e oa an dinosaored. Hervez ur studiadenn eus 2006 e oa bet deskrivet 527 genad asur disheñvel, hag ouzhpenn 1 844 genad a chom c'hoazh da renkañ,.\nHervez ar Kod Etrebroadel Rummatadur al LoenedPatrom:' e c'haller anavout etre 630 ha 650 genad dinosaored, gant meur a viliadoù spesadoù ; deskrivet e vez war-dro tregont spesad nevez bep bloaz. Un tamm muioc'h evit an hanter eus ar spesadoù n'int anavezet ken gant ur standilhon, diglok peurliesañ, ha nebeutoc'h evit 20% eus ar spesadoù zo anavezet gant muioc'h evit 5 standilhon.\nTrikeratops Protoceratops Torosaurus\nOrin an dinosaoredAozañ\nDinosauria, an dinosaored eta, a oa gouest da vale war an douar, o devoa pavioù savet war ur blaenenn kenstur gant plaenenn a-saezh o c'horf. Diwezh un emdroadur prim par da hini an evned hag ar bronneged eo o emstummoù. Gallout a reer gwelet an diforc'hioù etre ar strolladoù-se pa zielfenner framm o lestr, ennañ tri askorn par : askorn ar glun, an askorn kaezour hag an askorn koazez. Ar paleontologour Harry Govier Seeley en deus merzet kerkent ha 1887, ar c'hemm bras a c'haller lakaat etre :\nAnavout a reer roudoù pavioù karrekaet koshoc'h, ha lezet gant dinosaored moarvat. Lezet e oa bet ar re goshañ war-dro 248 milion a vloazioù zo gant « stlejviled bihan pevarzroadek, a vent gant ur c'hazh, a lezas o louc'hoù er pri e-tro 250 milion vloaz zo [...]. Dizoloet e oa ar pazioù-se e mervent Polonia, er menezioù Kroaz-santel. [...] Lezet e oa bet al louc'hoù [...] gant stlejviled eus ar genad Prorotodactylus, loened pevarzroadek dezho pemp biz, ha sanket donoc'h eo louc'h an tri biz kreiz el leur. Tost an eil re diouzh ar re all, ar roudoù-se zo disheñvel diouzh re stlejviled all eus strollad ar c'hrokodiled hag ar stlejviled ».Patrom:'\nEnkadenn an Triaseg-JurasegAozañ\nAn dinosaored er bed a vremañAozañ\nStlejviled a veve da vare an dinosaoredAozañ\nAdtapet diwar « https://br.wikipedia.org/w/index.php?title=Dinosaor&oldid=1973054 »\nKemm diwezhañ d'an 6 Meu 2022 da 08:49\nKemmoù diwezhañ degaset d'ar bajenn-mañ d'an 6 Meu 2022, da 08:49.


Aisopos - Wikipedia\nAisopos, gwelet gant Diego Velázquez.\nDelwenn da Aisopos\nAesopos, hervez an Nuremberg Chronicle gant Hartmann Schedel e 1493. Notennit "Esopus", gan un "s" hir, ha stumm ar "p".\nAr Skrilh hag ar Verienenn\nAisopos (Αίσωπος/Aísôpos e gregach), pe Esopus (e latin), pe Ezop (diwar an anv gallek Esope) a-wechoù e brezhoneg ivez, a zo ur sklav ha skrivagner eus Hellaz kozh a veve war-dro ar VIIvet kantved kt JK ha VIvet kantved kt JK. Eñ a vije tad ar fablennoù, brudet dreist-holl e lennegezh c'hallek ar XVIIvet kantved.\n2 Ar re wan\n3 Tud awenet gantañ\nHervez Ploutarc'hos e oa ur sklav hellazat, bet prizoniet er brezel, divalav, kamm, tort, besteod, hag a gonte istorioù.\nHervez martezeadenn M. L. West, eo e Samos e vije bet savet ar vojenn diwar e benn, hag a zo kontet gant La Fontaine e rakskrid e fablennoù-eñ.\nHunvreet gantañ edo an doueez Fortuna (pe gentoc'h Tuc'he tud Hellaz) o tistagellañ e deod e tihunas un deiz ha gouest da gomz hep satouilhat. Prenet e voe gant ur marc'hadour sklaved ha degouezhout a reas e ti ur prederour eus Samos, Ksantos e anv. Eno e strivas da c'hoari e baotr fin, gant bommoù a bep seurt, ma voe disklavet a-benn ar fin. Neuze ez eas da gaout Krezuz, evit klask saveteiñ dizalc'hted Samos. Dont a-benn a reas o kontañ d'ar roue unan eus e vojennoù. War-lerc'h e servijas roue Babilon a gemere plijadur o selaou e zivinadennoù. Krog e oa sorc'henn ar beajoù ennañ, ha mont a reas da Hellaz, da Zelfi dreist-holl. N'ouzer ket perak e voe taolet eno eus lein ur vri.\nAr re wan[kemmañ | kemmañ ar vammenn]\nE danevell-vuhez Aisopos e vez kaoz atav eus ar c'hoarzh hag ar fent a ro tu d'an den gwan da drec'hiñ war an hini kreñv, d'ar sklaved da c'hounit a-enep o mistri. Sede e c'haller lavarout e oa diaraoger an diharoz (pe an haroz-kontrol, mar karer), divalav ha dismegañset, dic'halloud, hag a zeu a-benn koulskoude d'en em dennañ eus ar gwallblegoù abalamour d'e ampartiz da ziskoulmañ ar c'hudennoù.\nE komz-plaen e oa skrivet fablennoù Aisopos, hep klask bezañ traoù kaer, ken e lavaras Hegel: « E genoù ur sklav e krogas ar gomz-plaen » (Kenedouriezh). Kentañ dastumad fablennoù a voe a zo bet savet gant Demetrios Falereus war-dro 325 kent JK. Kollet eo bet an dastumad orin. An hini a oa anavezet gant Jean de La Fontaine e oa ennañ 127 fablenn.\nFablennoù Aisopos a vo troet e latin gant Phaedrus. Gant Babrias e voe graet re all en Eil kantved.\nPlanudes, ur manac'h bizantinat eus ar XIVvet kantved a vrudas ur skrid anvet Buhez Aisopos diwar un dafar a oa eus ar Iañ kantved moarvat.\nTud awenet gantañ[kemmañ | kemmañ ar vammenn]\nPhaedrus, kentañ awener fablennourion ar XVIIvet kantved\nFlavius Avianus (Eil kantved pe IVe kantved),\nJean de La Fontaine, er XVIIvet kantved\nBenserade er XVIIvet kantved\nUnvaniezh a ra nerzh.\nAn teod eo ar gwellañ hag ar gwashañ\nGuillaume Ricou. Fablennoù Ezop ha Fedr. Brud Nevez 1986; 2000.\n(es) E fablennoù e spagnoleg\n(fr) Skeudennoù un embannadur kozh e galleg\nTaolenn ar fablennoù gant ar re savet gant La Fontaine\n↑ La fable, Fondation Hardt, Vandœuvres-Genève, 1984.\nEngravadur diwar ar poltred graet gant Diego Velázquez\nAisopos hervez un embannadur katalanek e 1908, savet diwar unan koshoc'h, eus ar XVIvet kantved\nAdtapet diwar « https://br.wikipedia.org/w/index.php?title=Aisopos&oldid=1822734 »


Dimanche 22 septembre 2019 à 15:03 -\nC'hoant en deus Aziliz Andre mont da varaerez. Emañ o vont da brenañ un atant e Louaneg lec'h 'vo he boulonjerez. Ur park tri dervezh arat a vo ivez kichen ar forn 'benn hadañ he bleud. Prest eo an ti-bank prestiñ arc'hant dezhi met vank a ra memestra 10 000 euro d'al labourerez douar yaouank.\nMall 'zo war Aziliz Andre bezañ perc'henn he atant - Aziliz Andre\nMagañ a ra Aziliz Andre ar soñj bezañ baraerez abaoe "daou vloaz". Met abaoe "ar vugaleaj ma zud o deus ur feurm bio neuze abaoe pell em oa c'hoant bezañ labourerez-douar" a zispleg an Dregeriadez a 23 bloaz. "_Gouzout a raen abaoe pell em oa c'hoant bezañ labourerez-douar met ne ouien ket war peseurt danvez_, setu goude ur bak S e Diwan em eus graet ur BTS labourerez-douar. Goude em eus graet ur bern a stajoù e pep lec'h hag em eus desket ober bara war un atant hag em eus kavet brav !"\nReportaj gant Tudi Crequer\nPrenañ un atant ha bec'h d'al labour\nEmañ o vont da brenañ un atant e Louaneg lec'h 'vo he atalier fardañ bara. Ur park tri dervezh arat a vo ivez kichen ar forn. Hadañ he bleud ha fardañ he bara, setu pezh fell da Aziliz Andre ober. Prest eo an ti-bank prestiñ arc'hant dezhi met vank a ra dezhi memestra 10 000 euro 'benn prenañ ar forn. Ha moien 'zo da neb a gar reiñ ur gwenneg dezhi war al lec'hienn internet MiiMOSA.\nWar atant he zud emañ evit ar c'houlz Aziliz o vevañ e Pederneg. E-barzh ur mobilhome emañ evit poent o vevañ met "goude ar goañv e kasin ar mobilhome evit bezañ e Kerfanouil". Ar pezh 'vo aesoc'h dezhi rak eo ret dihuniñ abred tre diouzh mintin 'benn fardañ bara. Hag estreget fardañ bara 'vo graet ganti "emaon o vont da hadañ gwinnizh hag ed du e-barzh ar park, goude e kasin d'ar vilin hag ar bleud a deuio en-dro 'b'ar feurm".\n"Al lec'h du-hont 'zo ur baradozig"\nYoun e vreur a zo labourer douar ivez ha laouen eo da welet he c'hoar o vont war ar vicher-se : "mirañ a ra al liamm gant an douar ha se zo dreist, kalon vat ha dreist-holl kat fiziañs peogwir eo sur e kerzho mat". Ha kavet eo bet dija anv ar stal bara gant Aziliz : "Baradoz, evit ar bara ha peogwir al lec'h du-hont zo ur baradozig bihan".\nC'hoant o peus skoazell Aziliz Andre ? Ki'ta neuze war al lec'hienn internet MiiMOSA.\nRendez-vous d'actualitésDiviz ar Yaou : Adunvaniezh, peseurt stourmoù en amzer da zont ?\nToutes les émissionsLes informations en langue bretonne Tudi Crequer


Pajenn:Riou - An ti satanazet.djvu/130 - Wikimammenn\nPajenn:Riou - An ti satanazet.djvu/130\nD’AR GWENER C’HOARZHADEG…\n— « Morse, Job. »\nMont a rejont da welout. Ne oa netra nemet al loar o skediñ war delioù gleb iliav ur wezenn derv.\nKenderc’hel a rejont da vont. Ul loen a dreuzas trumm ar wenodenn, dirazo.\nLom a reas ul lamm.\n— « Bah ! Per ar C’honikl pe un Alanig al Louarn bennak o vont e-biou. Na gemerit ket spont gant kennebeut a dra, Lom ! »\n— « O ! n’on ket aonik, Job, ha biskoazh ne gemerin spont ouzh ul loen, konikl, louarn pe hoc’h-gouez, zoken. Mes ankeniet on abaoe ar beure-mañ, ha n’ouzon ket perak. An noz, Job, n’eo ket bet evel kustum… »\n— « A ! bah ! lavarit din ar wirionez ; aon hoc’h eus da vont da Garreg-al-Louarn abalamour m’eo deuet di, en noz diwezhañ, ar marichal daonet da welout ac’hanomp. Mes kredit ac’hanon, ne deuio ket div wech da glask lakaat e fri en hon aferioù-ni. Alo ! deomp ! »\nDegouezhet e oant e Karreg-al-Louarn.\n— « Deomp d’ar c’hraou ! Lom, d’ar c’hraou ! da sachañ hardi war lost ar pemoc’h ha da drubuilhañ ar yer war o c’hlud. »\nEnaouiñ a rejont ur goulou.\nAr pemoc’h o oa gourvezet en ur c’horn, war plouz fresk, serret e zaoulagad bihan pikouzet. Ar yer a oa moredet war o c’hlud, souchet o fenn dindan o eskell.\nLom a gemeras ur skourjez, ha, dao ! an du-\nAdtapet diwar « https://br.wikisource.org/w/index.php?title=Pajenn:Riou_-_An_ti_satanazet.djvu/130&oldid=142896 »


Trede levr - XXIV - Wikimammenn\nTrede levr - XXIV\n◄ War beder zra zo hag a zigas eur peoc’h braz enn ene Trede levr - XXIV War ar pez a zigas ar gwir beoc’h enn hor c’haloun hag a ra e gwirionez d’ar mad kreski enn hon ene ►\nPEDERVET KENTEL WAR-N-UGENT.\nArabad eo d’e-omp klask gonzout buez ar re all.\n1. — Jezuz-Krist. — Va map, na glaskit ket gouzout pep tra, n’en em roit ket d’ann traou goullo. Petra ra se d’e-hoc’h ann dra-man pe ann dra-hont ? Deut d’am heul. Pe vern d’e-hoc’h gouzout petra eo he-man, petra eo hen-hont ? Pe vern d’e-hoc’h petra a lavar he-man, petra a ra hen-hont ? Ne d-oc’h ket lekeat da gred evit ar re all, evid-hoc’h hoc’h-unan hep-ken ho pezo ho tigarez da gaout. Perak eta en em likit-hu e poan ?\nAnaout a rann ann holl dud, gwelet a rann kemend a zo war ann douar, gouzout a rann « pe stad ema peb-unan, petra a zo enn he spered, petra a zo enn he galoun, ha war-zu petra e tenn sonjezonou pep-hini anezho. Etre va daouarn-me eta eo e tleer en em lakaat e pep tra. Evid-hoc’h-hu, bevit er gwir beoc’h ; list da ober, keit ha ma karo, neb a klask gouzout pep tra. Eat war he ziskoaz kemend a raio hag a lavaro, rak ne d-eo ket evit va lakaat da fazia.\n2. — N’en em likit ket e poan da veza brudet kaer ; brud ne d-eo nemet moged. N’en em likit ket e poan da veza darempredet gant kalz a dud, na ken-nebeut da veza karet gant-ho, rak ann traou-ze a zigas dievezded er spered ha kalz a devalijen er galoun.\nLaouen e lakafenn ho kaloun oc’h va c’hlevet o komz ouz-hoc’h, laouen e tizolofenn d’e-hoc’h ar pez ne oar den ne-med-oun, ma ho pe aket da deurel evez pe da vare e teuann daved-hoc’h, mar karfac’h digeri d’in dor ho kaloun. Sonjit en amzer da zont, bezit bepred war evez, pedit Doue ha bezit izel a galoun e pep tra.\nPerak hoc’h euz-hu gwarisi o welet ar pez a ra ar re all ? Digant piou hoc’h euz-hu bet karg da furcha enn ho c’haloun, da boueza ho oberiou. List gant Doue ar pez a zell oc’h Doue, sonjit da gaout ho tigarez hoc’h-unan. En em fazia a reomp peurliesa enn eur varn ar re all ; hag oc’h ober evel-se e savomp enn hon enep hon-unan eur varnedigez strisoc’h, dre ma’z eomp enn tu all d’ar gwir, dre ma tamallomp e gaou hon nesa omp dalc’het da garet. Ar garantez a zo mad, ne zonj ket e nep drouk. Kredit bepred n’euz netra fall e-bed er re all, distaolit diwar-n-ezho ho gwall-oberiou evit ma vezo distaolet diwar-n-ho ho re d’ho tro ; na varnit ket ar re all, evit na viot ket barnet.\nAdtapet diwar « https://br.wikisource.org/w/index.php?title=Trede_levr_-_XXIV&oldid=89258 »\nKemmoù diwezhañ degaset d'ar bajenn-mañ d'an 7 Gou 2016, da 14:06.


Abrege eus an Aviel/Chapistr 36 - Wikimammenn\nAbrege eus an Aviel/Chapistr 36\n◄ Evit al Lun ar Pantecost Evit Meurs ar Pantecost Evit Gouel an Dreindet santel ►\nEvit Meurs ar Pantecost.\nMeditation. Peguen important eo heulia inspirationou ar Speret-Santel.\nCOnsiderit penaus un inspiration vad a so mouez ar Speret-Santel, pehini a barlant ouzomp, pehini hon instru, pehini hon exhort.\nHor silvidiguez a zepand alies eus hor fidelite da heulia un inspiration vad hepquen. Peguement a Sænt a so eürus er Barados evit beza bet fidel da brofita eus un inspiration, hac e vize en em gollet, ma n’o devize quet profitet anezi ! Peguement a aneou a so maleürus en Ifern, evit beza dispriget un inspiration o devoa bet, ha pere a vize bet salvet mar o devize grêt usaich vad anezi.\nNep a brofit eus a c’hraçou Doue, a receo re all brassoc’h ; hac an nep a zeu da abusi anezo, a goll ar re a oa destinet evitàn.\nDoue a daô goude beza parlantet ; en em retira a ra goude beza clasquet ; disprijout a ra goude beza bet dispriget, punissa a ra goude beza anduret.\nQuement inspiratien vad a zeu deoc’h, ma ne servich bremâ evit ho sanctification, a servicho un deiz evit ho condaonation.\nPet gueich hoc’h eus-hu manquet da heulia inspirationou a Speret-Santel ? Beza ez eus marteze ur bloaz, daou vloas, pe ouspen, ma hoc’h inspir da ober ur mad pehini n’hoc’h eus quet grêt c’hoas. Pegueit amser so ma lavar deoc’h ma ho sollicit, ma ho press da renons d’ar pec’het-se, d’ar goal-accustumans-se, ha ne rit vân ebet ?\nSperet-Divin, anaout a ràn ne doùn quet abandonet gueneoc’h pa glevàn c’hoas ho mouez carantezus pehini a rebeich din va infidelite ha va ingrateri ; re bell-amser so e scoït voar dôr va c’halon : petra c’houlennit-hu diguenê-me, va Doue ? Parlantit c’hoas ur veich, hac e obeissin deoc’h.\nAnaout a ret va dallentez, va sempladurez, va fragilite ; roït din eta, me ho supli, sclerigen evit anaout bepret ho polonte, couraich evit antrepreni ar pez a inspiret din, ha nerz evit e beurachui.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_36&oldid=95036 »


Jennifer Lawrence e 2016\nJennifer Shrader Lawrence, ganet d'ar 15 a viz Eost 1990, zo un aktourez stadunanat. En holl ez eus bet rastellet $6 miliard dre ar bed-holl gant he filmoù, ha bez eo bet an aktourez paeet an uhelañ dre ar bed e 2015 ha 2016. Lawrence zo bet ouzhpennet e listenn ar c'hant den o deus ar muiañ a levezon er bed hervez Time Magazine e 2013 hag e listenn Forbes Celebrity 100 e 2014 ha 2016. Roll brudetañ Jennifer Lawrence a chom hini Katniss Everdeen en heuliad filmoù Hunger Games (2012–2015).\nJennifer Lawrence evit ar 83vet Academy Awards e 2011\nE 2010 he doa gouzañvet diwar an iCloud leaks of celebrity photos, pa oa bet embannet war internet degadoù a boltriji noazh eus outi. Lawrence a oa bet kounnaret hag embannet he doa ne oa ket ar poltriji-se da vezañ reoù foran. Graet he deus eus al leak un "torfed reizhel" hag "ur gwallerezh reizhel". Ouzhpennet he devoa e oa arvesterien ar skeudennoù-se da gaout mezh rak kemer a raent perzh en torfed. Lawrence zo bet "desavet Republikan", met meur a wech he deus kavet abeg er strollad republikan a-fet gwirioù ar merc'hed. Enebet a-grenn eo bet ouzh prezidantelezh Donald Trump. Embannet he devoa e 2015 e vefe "fin ar bed" ma vefe dilennet.\nJennifer Lawrence war IMDb\nJennifer Lawrence war Rotten Tomatoes\nAdtapet diwar « https://br.wikipedia.org/w/index.php?title=Jennifer_Lawrence&oldid=1983568 »\nKemmoù diwezhañ degaset d'ar bajenn-mañ d'an 31 Meu 2022, da 16:05.


Zero klok - Wikipedia\nAr zero klok eo ar gwrezverk izelañ zo. Dre genemglev e talvez -273,15°C pe 0 K (kelvin). Met ivez 0 °R (war skeuliad Rankine) ha –459.67 °F (war skeuliad Fahrenheit). Ar gwrezverk izelañ eo en un doare asimptotek. N'haller ket he zizhout ha damkanel eo penn-da-benn. E 2003 ez eur deuet a-benn da ziskenn betek 450pK (0.45nK) e labourva enklaskoù ar "Massachusetts Institute of Technology" (MIT) a-drugarez d'ur skipailh renet gant loread priz Nobel ar fizik, Wolfgang Ketterle. Da 0K, war ar skeul vakroskopek, n'eus ket ken en un danvez an energiezh (pe gwrez) ret evit derc'hel meur a live energiezh vikroskopek. Emañ an holl rannigoù a ya d'ober anezhañ (atom, molekul) er memes stad a energiezh bihanañ (stad diazez). Kement-se a zegas un entropiezh null dleet d'ar fed ma n'heller ket lakaat kemm etre ar rannigoù er memes live energiezh-se diazez ha gant un difiñvded klok, er ster klasel. Met e gwirionez e ouzer, hervez ar fizik kwantek, o dez atav ar rannigoù ur c'hementad fiñv n'eo ket null hervez pennaenn an amzivin (Heisenberg).\nKinniget eo bet stad ar zero klok evit ar wezh kentañ gant Guillaume Amontons e 1702. Edo Amontons o labourat diwar-benn an darempred etre gwrezverk ha gwask er gazoù daoust ma ne oa gwrezverker resis ebet en e gerz. Prouiñ a ra e kresk gwask ur c'hementad roet eus ur gaz bac'het en ur volum roet eus war-dro un drederenn pa dremen eus ur gwrezverk "yen" d'an hini ma verv an dour. E labour a lakaas anezhañ da soñjal e c'hallfe bezañ ur gwask null ken kaz e tigreskfe a-walc'h ar gwrezverk.\nDaoust ma c'haller termeniñ ar zero klok en doare-se, holl ar gazoù a ya da liñvenn kent tizhout 0 K.\nDiwar-benn ar gwrezverk zero klok\nAdtapet diwar « https://br.wikipedia.org/w/index.php?title=Zero_klok&oldid=1926337 »\nKemmoù diwezhañ degaset d'ar bajenn-mañ d'an 2 Gen 2022, da 16:40.


Wikipedia:N'eo ket wikipedia ur geriadur - Wikipedia\nWikipedia:N'eo ket wikipedia ur geriadur\nN'eo ket wikipedia ur geriadur\n3 Pennadoù berr\n3.1 Gwelet ivez\n4 N'eo ket wikipedia ur yezhadur\nBerr-ha-berr[kemmañ ar vammenn]\nDiorren a ra ar pennad-mañ unan eus diazezoù pennañ ar wikipedia (dave: Wikipedia)\nMat eo kregiñ ur pennad gant un despizadur pe un deskrivadur sklaer diwar-benn dodenn ar pennad, evel-just.\nTennañ a ra ar politikerzh pennañ-mañ avat da bennadoù enne despizadurioù gerioù hepmuiken, hep titour holloueziadurel ebet.\nNe glote ket pennadoù a-seurt-se gant unan eus pennaenn diazez ar raktres, da lâret eo n'eo ket wikipedia ur geriadur\nSkouerioù[kemmañ ar vammenn]\nJedoniezh : skiant ar jediñ.\nJedoniour : un den hag a studi ar jedoniezh.\nMatematik : ur ger all evit jedoniezh.\nEvn : ur ger all evit labous implijet e lec'hioù 'zo.\nDiskoulmoù[kemmañ ar vammenn]\nSevel adkasoù ha skarzhañ ar pennad – talvoudus dreist-holl evit heñvelsterioù ha stummoù rannyezhel, da skouer “Matematik” > “Jedoniezh” (pe vice versa)\nSevel adkasoù ha klask enteuziñ gant pennadoù bet krouet dija – talvoudus dreist-holl evit heñvelsterioù ha stummoù rannyezhel pa ranker ouzhpennañ resisadurioù munut o tennañ da implijoù resis ar stumm-mañ-stumm, da skouer “Matematik” > “Jedoniezh” hag ouzhpennañ er pennad “jedoniezh” dindan un ispennad “matematik”: “stumm erbedet/implijet gant Diwan”.\nWikeriadur[kemmañ ar vammenn]\nUr wiki brezhonek all zo bet savet a-ratozh-kaer evit talvezout da c'heriadur Wikeriadur: s.o. pajenn degemer ar wikeriadur amañ.\nPennadoù berr[kemmañ ar vammenn]\nN'eo ket hirder ar pennad hag a laka anezhañ da vezañ renket evel ur pennad geriadurel met an doare m'eo bet savet.\nUr pennad a c'hell bezañ berr, pe berr-tre (“stub” a vez graet oute e saozneg) zoken, ha savet mat memestra.\nPeurliesañ avat e vez tu da ziorenn pennadoù berr-tre dre ouzhpennañ titour holloueziadurel.\n(en) Stub (pennadoù berr-tre)\nN'eo ket wikipedia ur yezhadur[kemmañ ar vammenn]\nN'eo ket wikipedia ur yezhadur nag un dornlevr diwar-benn implijoù ar yezh. Bez' e c'hell ar pennad-mañ'r pennad reiñ titour yezhadurel, termenadurel hag all e korf ur pennad, met erbedet e vez chom hep sevel pennadoù a-ratozh-kaer enne titour a seurt-se hepmuiken.\nPeurliesañ e c'hell seurt pennadoù bezañ enbarzhet e pennadoù all (bet krouet dija pe da grouiñ) pe c'hoazh diorroet evit ober dioute pennadoù a-feson hag a glotae gant pennaennoù diazez ar raktres.\nMeur: kalz a + liester met meur a + unander.\nDiskoulm: diverkañ ar pennad.\nPaotred Mari-Robin : termen implijet dre gomz a-wezhioù evit envel an archerion.\nDiskoulm : ouzhpennañ d'ar pennad "Archerion".\nLiammoù diavaez[kemmañ ar vammenn]\n(en) N'eo ket Wikipedia ur geriadur (Wikipedia saozneg)\n(fr) N'eo ket Wikipedia ur geriadur (Wikipedia galleg)\nAdtapet diwar « https://br.wikipedia.org/w/index.php?title=Wikipedia:N%27eo_ket_wikipedia_ur_geriadur&oldid=1967172 »\nKemmoù diwezhañ degaset d'ar bajenn-mañ d'an 18 C'hwe 2022, da 21:47.


Hedvig Elisabet Charlotta av Holstein-Gottorp - Wikipedia\nHedvig Elisabet Charlotta av Schleswig-Holstein-Gottorp e 1774, pa oa 15 vloaz. Poltred gant Alexander Roslin (1718–1793)\nHe fried Charlez XIII,\nHedvig Elisabeth Charlotta av Holstein-Gottorp (1759-1818), rouanez Sveden, poltredet war-dro 1809.\nHedvig Elisabet Charlotta av Holstein-Gottorp, ganet en Eutin d'an 22 a viz Meurzh 1759, ha marvet e Stockholm d'an 20 a viz Mezheven 1818, a oa ur briñsez danat-alaman, pried da roue Sveden, Karl XIII, ha rouanez Sveden ha Norvegia (1809-1818). Brudet eo ivez evel eñvorennourez.\nMerc'h e oa Hedvig Elisabet Charlotta da dug Oldenburg, Frederick August av Holstein-Gottorp ha d'e bried ar briñsez alaman Ulrike Friederike Wilhelmine von Hessen-Kassel.\nHe yaouankiz a dremenas en Eutin, ha dimeziñ a reas d'he c'henderv, Karl, Dug Södermanland, an danvez-roue, e Stockholm, e miz Gouhere 1774, pa oa 15 vloaz. Aozet e oa an dimeziñ gant ar roue Gustav III evit ma rojent un hêr da Sveden, rak ar roue n'en doa ket kaset e zimeziñ da benn-vat, ha kontañ a rae war e vreur evit kaout un hêr.\nBugel ebet avat n'o doe. Advabañ a rejont ar priñs Christian d'Augustenbourg met hennezh a varvas e 1810. Neuze e voe advabet ur jeneral gall gante, Jean-Baptiste Bernadotte, priñs Pontecorvo, marichal Bro-C'hall, ha hennezh neuze a voe lakaet da roue e 1818; evel-se e echuas an dierniezh Holstein-Gottorp.\nDugez[kemmañ | kemmañ ar vammenn]\nHe c'henderv Karl en devoa taolet pled outi en Eutin en 1770, ha gwelet pegen koant e oa. Kaoz a zimeziñ a voe adalek 1772. E Mezheven 1774 e voe graet an eured. Esper a oa he dije bugale, rak bugel n'en doa bet he breur-kaer ar roue Gustav III goude nav bloaz a briedelezh, hag ezhomm a oa da gaout ur roue. E miz Genver 1775 e oa anat e oa brazez. Pedet e voe eviti en ilizoù ar vro. Met brazez ne oa ket. Kement-se a reas d'ar roue Gustav III, he breur-kaer, klask adarre an tu da frouezhusaat e zimeziñ ha d'ober ur pennhêr e-unan.\nBrudet e oa he zemz-spered lirzhin hag he c'hoantiz, ha skediñ a rae evel an heol da greisteiz e lez Sveden. An Dugez vihan a veze graet anezhi, prim he oa he doareoù, lemm he spered hag ha zeod, ha troet gant ar yezh. Ar perzhioù-se a rae un uhelskouer anezhi er mare-se, ha brudet eo muioc'h en istor evel dugez e lez Gustav III eget evel rouanez war-lerc'h e varv. E-skoaz ar rouanez abof Sophia Magdalena Danmark, e oa birvidik an Dugez Lotta, plac'h a spered ha troet da baotreta, ha sachañ a rae warni selloù an holl.\nPerzh a gemeras er c'hoariva a oa un dra a bouez e lez Sveden en amzer Gustav III, ken evel aktourez ken evel korollerez. Gwallgomzoù a veze diwar-benn he c'horollerezh, rak brud o devoa ar c'horollerezed da vezañ gisti en amzer-se.\nTeodataerezh a voe diwar he fenn rak a-hervez e sache spered ar roue pell diouzh prederioù ar stad, a-gevret gant ar Briñsez Sophia Albertina, ken e tilezas ar c'hoariva e 1783. Laosk a-walc'h e oa o dimeziñ, ha pep hini anezhe a veve e vuhez. Da vare o eured e oa Karl o taremprediñ Augusta von Fersen. Hi a vije bet o taremprediñ ar c'hont Axel von Fersen, a vije bet serc'heg d'ar rouanez c'hall Marie Antoinette.\nDre ma oa mignonez d'ar gontez Sophie von Fersen e voe kaoz eus divreizhegezh. Pe e oa gwir pe e oa gaou, adlavaret e voe a-hed an amzer ma oa Dugez, gant Francisco de Miranda en 1786 ha gant Frederica von Baden diwezhatoc'h. Brud a voe diwar-benn he serc'heged pa voe dougerez e 1797. Hi ne rae forzh ebet gant darempredoù he gwaz keit ha ma kave tro evel-se da vevañ en un doare dinask. Se zo kaoz e voe displijet bras pa en em gavas he fried hep serc'h ebet d'ur c'houlz, ken e teue-eñ da deurel evezh brasoc'h outi hag ouzh pezh a rae, ma veze diskred ennañ outi, ha ma veze prest d'ober tamalloù dezhi:\nE 1800 e voe savet un akademiezh c'hoariva el lez gant an duged, Damatiska akademien, met serret e voe gant ar roue. E 1803 e savas bec'h bras etre Gustav IV Adolf hag an duged. Un den anvet Karl Adolf Boheman (1764–1831) a oa bet kinniget dezho gant ar c'hont Magnus Stenbock e 1793, ha hennezh en doa tapet levezon vras oc'h embann e c'halle diskuliañ sekredoù skiantel diwar-benn ar skiantoù kuzh.\nMervel a reas he fried roue e miz C'hwevrer 1818, hi a varvas pevar miz goude, e miz Mezheven, da 58 vloaz.\nFriederike Dorothea von Baden Rouanezed Sveden\nAdtapet diwar « https://br.wikipedia.org/w/index.php?title=Hedvig_Elisabet_Charlotta_av_Holstein-Gottorp&oldid=1855019 »


Pigos farsour – Stefan Carpentier\nAuteur StefanPublié le 28 novembre 2015 Catégories Brezhoneg, Brezhoneg er gêr, Non classé\n5 réflexions sur « Pigos farsour »\nRejin Gwilhamod dit :\n28 novembre 2015 à 15 h 24 min\nDec’h e oa holl vugale ma c’hlas o c’hoari gant an dra-se, bet fardet gante en diwallerezh, hag hini ebet gouestl da lavaret anv o obererezh. Pigos farsour a gavan brav ken-ken!\nAn anv « pigos farsour » a oa skrivet e Moutig. E gwenedeg e oa ar pennad. Emichañs e oa bet kavet an droienn-se gant Daniel Doujet d’ar c’houlz-se. Bravoc’h eget « biz-meud biz-meud » brepred 🙂\n« Jentil out » a zo difazi. Pouezus eo. 😀\nYa, hag ouzhpenn e tiskouez e talc’h soñj eus ar pezh a zeskan dezhi. En derc’hent he devoa skrivet « gentil out ». Difaziet anezhi ha he lakaet da skrivañ reizh kerkent. Chomet eo en he spered 🙂\nPrécédent Article précédent : Al Liamm 412\nSuivant Article suivant : Pouce Pouce


Yaou 12 a viz Kalañ-Gouiañv - RBG | RBG\nYaou 12 a viz Kalañ-Gouiañv\nDonemat b'an abadenn vitin! Setu an abadenn a-barh, ken broduet get RBG asambl get RKB.\nDistroet omp àr diskrog-labour ar gelennerionezed Dimeurzh 10/11, de glevet tro 20' en enrolladenn-mañ: disfi bras a zo er skolioù, skolajoù ha liseoù. Dibosubl eo lakaat e plas ar reolennoù gwarezin nevez er lec'hioù stank-se. Brein an ambians evit lod anezhe ivez de-heul lazhadeg ar c'helennour Samuel Patty.\nDoéré mat a zo de glevet ivez: deuit betag fin ar c'hantved paset get Fransez Favereau, komzet e vez ag an imor hag ar gonnar ruz mem, dre skrid ha dre gan. Ag ur spered flemmus anarkour get barzhed ha treserien ar gelaouennig Yod-kerc'h ivez. De glevet a-barh Pennad-kaoz ar suhun.\nEr prantad-man e vez tapet an dud get meur a glenved disheñval, en o zouez ar virus respiratoire syncytial a dap ar babigoù kentoc'h. Muioc'h a zisplegadennoù get ar medisin Alan Goulwen e fin an abadenn


Jordan von Sachsen - Wikipedia\nJordan von Sachsen (anvet ivez Iordanus de Saxonia, Jordanus Saxo, Gordanus, Girodanus, Jordanus de Alamania pe Jordanus Teutonicus) oa un dominikan alaman. Ganet e oa war-dro 1190 e Burgsberg e-kichen Dassel (Saks-Izel). Aet eo da Anaon goude peñse ar vag edo warni war aodoù Siria d'an 12 a viz C'hwevrer 1237. Mestr Urzh ar Brezegerien eo bet etre 1222 hag e varv.\nBet eo bet graet den gwenvidik e 1825 gant ar Pab Leon XII. Lidet e vez e ouel d'an 13 a viz C'hwevrer.\nGanet eo bet war-dro 1190 e Burgsberg e Saks e familh konted Eberstein. Stusiañ a reas an deologiezh e Skol-veur Pariz. Eno e kejas gant Domingo de Guzmán e 1219.\nEil diagon ha bachelour war an deologiezh e voe e 1219. Levezonet gant Réginald d'Orléans e wisk abid an dominikaned e kouent Sant-Jakez deiz Merc'her al Ludu e 1220. Mont a reas gant tri breur all da gentañ chabistr meur an urzh bodet e Bologna daou viz goude. Ur wech distro e kelennas ar Skritur Sakr e Pariz betek ma voe anvet priol Proviñs Lombardia gant Sant Dominig.\nUn nebeud mizioù war-lerc'h e voe dilennet mestr an urzh goude marv Sant Dominig. E-pad e amzeriad e voe krouet pevar Proviñs nevez ha 240 kouent evit breudeur pe leanezed. Labourat a reas kalz war reolennoù an urzh ivez.\nSkrivet en deus al Libellus de principiis Ordinis Praedicatorum, un danevell eus buhez Domingo de Guzmán hag eus deroù an urzh.\nBras e voe e levezon speredel, bras e levezon bolitikel ivez ( krediñ a reas gourdrouz an impalaer Frederik II. Mignon e oa gant Diana degli Andaló hag eskemm a rejont kalz lizhiri.\nE 1236 e yeas da weladenniñ tiez an urzh en Douar Santel. War hent a distro e reas peñse ar vag a zegase anezhañ d'an 13 a viz C'hwevrer 1237 er-maez da aodoù Siria. Adkavet e voe e gorf ha Beziet e voe e kouent Akr (bremañ Akko war dachenn stad Israel).\nDomingo de Guzmán Mistri Urzh ar Brezegerien War e lerc'h\nAdtapet diwar « https://br.wikipedia.org/w/index.php?title=Jordan_von_Sachsen&oldid=1672331 »\nDernière modification le 25 Du 2015, à 20:55\nKemmoù diwezhañ degaset d'ar bajenn-mañ d'an 25 Du 2015, da 20:55.


Quimper+, an arload a aesa kêr !\nLe 20/03/2019 • Mis à jour le 20/03/2019 | 12h05\nReiñ a ra Kêr Gemper lañs d’he arload Quimper+ a c’hallit pellgargañ gant ar chomlec’h-mañ quimperplus.bzh dre ho poellgomzer pe ho tablezenn. Daou servij pleustrek zo kinniget : kemenn an traoù a-dreuz war an domani foran ha parkañ e kêr.\nGant Quimper+, e kemennan an traoù a-dreuz !\nGant an arload e c’hall an dud reiñ da c’houzout traoù a-dreuz war an domani foran (lastez diskarget hep aotre, gouleier siek, panelloù-heñchañ gwastet…) ha gouzout penaos ez a o c’hemennoù war-raok.\nEvel-se, gant ur gartenn etreoberiat hag ur furmskrid enlinenn e c’hallo tud Kemper kelaouiñ an Ti-kêr pa vo un dra a-dreuz pe un darvoud. Ur wech enrollet ar c’hemenn e kaser anezhañ war-eeun d’ar servijoù a zere evit ma c’hallint renkañ an traoù.\nUr c’hod heuliañ a roer da bep kemenn hag a gaser d’an den dezhañ da welet penaos ez a e c’houlenn war-raok. Kerkent ha ma vo renket an traoù e vo kaset ur postel kadarnaat dezhañ evit kelaouiñ anezhañ.\nDre an arload-se eo pedet an dud gant an ti-kêr da sikour gwellaat ha kempenn an domani foran.\nGant Quimper +, e parkan ma c’harr aes !\nGant an arload Quimper +, ur servij all, e c’hall an dangarrerien parkañ aesoc’h o c’hirri e kreiz-kêr. Rak gallout a reer bremañ kaout titouroù bep ma teuont gant ur poellgomzer, gant kartennoù evit gouzout pet plas vak a zo er parklec’hioù diavaez meret gant Kêr Gemper.\nGant an arload e c’haller ivez paeañ e blas pa barker e garr war an hent, paeañ un treziad goudeparkañ pe sevel klemm ouzh servij an hentoù hag ar parkañ.\nA-benn nebeut e vo arc’hwelioù all o tont da glokaat ar servijoù kinniget.\nUn arload aes d’ober gantañ !\nEvit ober gant an arload Quimper+, n’eo ket diaes ! Trawalc’h eo d’an implijer kevreañ gant merdeer e boellgomzer pe e dablezenn er chomlec’h-mañ : quimperplus.bzh ha klikañ war an arc’hwel en deus c’hoant da implijout. Ne chom d’an implijer nemet heuliañ an traoù kammed-ha-kammed evit sevel e c’houlenn.\nMont war Quimper+


Ur goban hengounel evit c'hoari go, gant mein gwenn ha du.\nUn tablez a c'hoarier go warnañ eo ar goban (japaneg: 碁盤). Implijet e vez ivez evit c'hoarioù linennañ all evel ar Pente.\n1 Ar goban hengounel\n2.1 Ar c'hoad\n2.2 Mentoù ar goban\n2.3 Ment ar gael\n2.4 Fardañ ur goban\nAr goban hengounel[kemmañ | kemmañ ar vammenn]\nMont a ra d'e ober ur plankenn zo par e vent da :\n45,4 cm hed\n42,4 cm led\nN'eo ket bet resisaet gwech ebet tevder ar goban met brasoc'h eo eget hini ar c'hoarioù echedoù peurliesañ (15-20 cm). A-wechoù, pa vez tev a-walc'h, e vez kleuzet ar goban en tu diabarzh e stumm ur c'hloc'h. Pa vez c'hoariet e vez disheñvel ar son hervez al lec'h ma lakaer e vaen neuze.\nDouget eo ar plankenn-mañ gant pevar zroad, 12 cm uhelder dezho mui pe vui. Graet eo gant Kaya, ur seurt koad a gaver e Japan dreist-holl. War-c'horre ar goban ez eus treset gant liv ur gael 19 x 19 linenn warni. Ment al logoù, heñvel an holl anezho, zo 23,7 mm (eus tu an hed) war 22 mm (eus tu al led). Kinklet eo poentoù kej ar 4re, 10vet ha 16vet linenn gant kelc'hioù liv bihan anvet Hoshi.\nBras eo ar goban hengounel. Ar c'hoad a vez graet anezhañ, ar C'haya, zo ker ivez. Setu perak ne vez ket mui fardet gobanoù hengounel-rik gant ar broduerien.\nKer-ruz eo ar c'haya. A zo muioc'h, stumm ar goban zo ar muiañ a glask warnañ n'hall bezañ graet nemet gant gwez 700 vloaz kozh da nebeutañ ha n'haller sevel nemet 2 pe 3 goban dre wezenn. Ouzhpenn 100 000 € e c'hall koustañ. Ur goban hengounel e kaya, ha pa vefe gantañ un troc'h all, ne gousto ket nebeutoc'h eget 1000 € morse .\nN'eo ket niverus ar c'hoarierien a c'hall paeañ kement-se. Alies ec'h implijer koadoù all estreget kaya. GRraet e vez gant ar Shin Kaya (kaya nevez e japaneg). Ker a-walc'h e chom priz ar gobanoù-se forzh penaos (alies en tu all da 500 €). C'hoari a ra ar pep brasañ eus ar c'hoarierien war gobanoù koad n'int ket ken priziet evel ar faou hag an derv pe, zoken, war gobanoù plastik. Kavet e vez gobanoù dindan 50 € neuze. Betek 10 € e c'hall diskenn priz ar gobanoù plastik.\nMentoù ar goban[kemmañ | kemmañ ar vammenn]\nBras-mat eo ar goban hengounel, landrammus eo ha n'eo ket aes e zilec'hiañ. Graet e vez gobanoù hep troadoù bremañ, ha moanoc'h. A-wechoù, zoken, e vez krennet war al led hag an hed met ret eo e chomfe aes lakaat ar mein warnañ memes tra. Kavet e vez gobanoù pak-dispak ivez evit gellout o c'hlenkañ aesoc'h.\nMent ar gael[kemmañ | kemmañ ar vammenn]\nDaoust d'ar c'hrennadennoù a bep seurt e chom brazik ar gobanoù peurliesañ e-keñver ment dameroù an echedoù, abalamour d'an niver bras a logoù.\nHa pa vefe 19 linenn x 19 ar vent ofisiel hag an hini a vez kavet ar muiañ, kavet e vez ar mentoù 9 x 9 ha 13 x 13 implijet gant an deskarded pe evit abadennoù founnus dreist-holl. Abalamour d'o ment e vez fardet muioc'h-mui a c'hobanoù evel-se, dreist-holl da c'hoarioù beaj.\nFardañ ur goban[kemmañ | kemmañ ar vammenn]\n(fr) Mentoù dre ar munud\n(fr) Penaos fardañ ur goban ?\n(fr) Pazennoù fardañ ur goban\nNotenn : Ar re n'int ket gwall dedennet gant fardañ ur goban o-unan pe gant prenañ unan, a c'hallo c'hoari gant ur follenn, ur c'hreion hag ur c'homenn, ha mat pell zo, daoust ma n'eo ket eus ar plijusañ.\ngo (c'hoari) (c'hoari ha reolennoù)\nXiangqi (echedoù sinaat)\nShōgi (echedoù japanat)\nHikaru No Go (manga war ar go)\nAdtapet diwar « https://br.wikipedia.org/w/index.php?title=Goban&oldid=1501616 »\nKemmoù diwezhañ degaset d'ar bajenn-mañ d'an 13 Ebr 2013, da 23:04.


Les Recettes - Lip-e-bav fourmaj gwenn blaz vanilha get spéculoos ha sivi hag e chugon rubarbez - Trop Mad : le restaurant Le Jardin Gourmand et la cuisine de Nathalie Beauvais.\nLip-e-bav fourmaj gwenn\nblaz vanilha get spéculoos ha\nsivi hag e chugon rubarbez\nDa aoziiñ an derc’hent :\n100 g sukr\n5 cl dour\n2 glorenn vanilhez\n3 follenn jelatin\n500 g fourmaj gwenn flour\n100 g dienn fresk\n6 delienn vent vrav\nAr spéculoos :\n80 g amann blot\nAr chugon rubarbez :\n600 g rubarbez\n250 g sukr\nFardañ ar speculoos : raktommañ ar forn da 180°. Teuziñ an amann ken na vo diennek. Drailhañ ar speculoos gant un ardivink hag ouzphennañ an amann. Chom a-sav gant an drailhañ pa vez mesket mat ar poultr speculoos hag an amann. Ledañ an toaz-mañ war ur blakenn da lakaat er forn e-pad 15 munutenn. Tennañ ha leuskel da yenaat penn-da-benn a-raok mont pelloc’h gant an toaz\nFardañ ar fourmaj-gwenn : lakaat ar follennoù jelatin da wakaat e-barzh dour yen. En ur gastelodenn, lakaat ar sukr, an dour hag an div c’har vanilhez goude bezañ digoret hag o skrabet en diabarzh. Lakaat ar siros-mañ da virviñ war an tan, en ur zerc’hel da vasañ. Leuskel da yenaat un tamm, meskañ gantañ ar jelatin bet dizouret mat a-raok. Meskañ. Basañ an dienn fresk betek kaout Chantilly. Ouzphennañ ar siros d’ar fourmaj-gwenn en ur vrasañ ha meskañ dousig gant an dienn Chantilly gant ur spanell. Lakaat er yenerez e-pad 3 eur da nebeutañ.\nFardañ ar chugon rubarbez : dibluskañ, gwalc’hiñ ha miñsat ar rubarbez. Lakaat ar rubarbez, ar sukr hag ar chug sitroñs en ur plad-saladenn. Meskañ, goleiñ ha leuskel er yenerez e-pad daouzek eur. Goude-se, lakaat ar meskaj en ur gastelodenn. Poazhañ dousik, gant ur golo, ken na vo teuz ar rubarbez (tro 20 munutenn). Gwiriekaat eo sukret a-walc’h ar chugon (ouzphennañ sukr mar bez ezhomm pe ouzphennañ sitroñs mard eo re sukret). Leusket da yenaat.\nKinklañ (pa vez yen an holl aozennoù) : skarzhañ o lost diouzh ar sivi hag o gwalc’hiñ. O zroc’hañ e jelkennoù. Lakaat a-gostez. Rannañ an toaz-speculoos etre 6. Ledañ pep lodenn war un asied ha stummañ ur ront brav bep gwech. Strewiñ ur loaiad-soubenn a sivi war bep lodenn, ha da c’houde ur loaiad-soubenn vrav a fourmaj-gwenn vanilhet. Tro-dro, astennit ur c’holier chugon rubarbez. Kinklañ pep asied gant un dilienn vent hag ar sivi a chom.


Buhez ar Sent/1894/Lin - Wikimammenn\nBuhez ar Sent/1894/Lin\n◄ Thomas ar Gernevez Lin Ann Introun-Varia-a-Druez ►\nann trede var ’nn ugent a viz guengolo\nSANT LIN, PAB HA MERZER\nSant Lin a ioa ganet e kear Volaterra enn Itali, hag a oue ar pab kenta goude sant Per. Ann abostol-ma her gounezaz d’ar feiz epad m’edo oc’h ober he studi e Rom, hag o velet oa eunn den a spered hag a galoun, ne espernaz netra evit he gelenn ervad ha deski d’ezhan ar feson da dizout betek ann huela pazenn euz ar zantelez.\nEr skol gant eunn hevelep mestr, Lin a deuaz heb dale da veza habil var ar skianchou sakr hag eur skouer a bep seurt vertuziou. Neuze sant Per her belegaz hag hen digasaz e Frans da brezeg ann Aviel, var a lavar lod da vihana ; rak ann holl ne leveront ket ann dra-ze.\nAr re a lavar e oue digaset e Frans a yerk ec’h erruaz e kear Besanson, hag e lakeaz eno meur a baian da anaout dioc’htu ar virionez euz ar relijion gristen. Enn ho zouez ez oa unan hag en doa eur garg vraz, hag hema a roaz he di d’ar Zant evit servichout da iliz pe da japel.\nGoulskoude, ar bobl o veza en em asamblet eunn devez evit kinnig sakrifisou d’ann doueou faoz, Lin ne oue ket evit miret da vont he-unan var ar blasenn da rebech ho follentez d’ann dud keiz-se. « — Petra rit, emezhan ? Ann idolou a adorit ne d-int netra ; ne dleit henor ebed d’ezho. N’euz nemed eunn Doue, ann hini en deuz great euz a netra ann env hag ann douar. List eta ho sakrifisou sakrilach evit adori ar guir Doue. »\nAr c’homzou-ma a oue evel eunn tarz kurun hag a bilaz d’ann traon unan euz a billerou ann templ. Var c’horre ar piller-ze ez oa eunn idol, hag hema a oue lakeat e mil damm. Mes eunn hevelep mirakl ne zigoraz ket he zaoulagad d’ar bobl ; chom a eure bepred aheurtet enn he zallentez, ha gant ar gounnar a ioa ennhan ec’h en em daolaz var ar Zant evit he stleja er meaz euz a gear.\nVar gement-se, Lin a zistroaz da Rom, ha sant Per a joazaz sant Klemant hag hen evit he zikour da c’houarn ann Iliz. He-unan e veze aliez e beach, hag epad ann amzer-se sant Elemant ha sant Lin a c’houarne ann Iliz enn he blas.\nGoude merzerenti sant Per, ha dre ali sant Klemant, ann holl a roaz ho mouez da zant Lin evit beza pab var he lerc’h. Mes, d’ann ampoent, ann impalaer Neron a ioa kounnaret a enep ar gristenien, hag ar pab nevez a renkaz chom dindan guz betek maro ann impalaer-ze.\nGoulskoude ann dra-ma ne viraz ket outhan da bourvei gant ar brasa aked da holl ezommou ann dud fidel. Ho asambli a rea enn noz er mengleuziou a zo dindan kear Rom, hag eno e roe nerz d’ho c’haloun dre he brezegennou hag e vage ho eneou dre ar gommunion.\nAr pab-ma a zifennaz ouz ar merc’hed mont diskabell d’ann iliz, hag a lakeaz dre skrid darn euz a vuez sant Per, ha dreist holl ar viktor en doa gounezet ann abostol-ze var Zimon ar majisian. Brudet oa dreist peb tra dre he feiz ha dre he viraklou ; ann drouk-sperejou a dec’he enn he raok hag ar maro zoken a zente ourthan. Eunn devez e kasaz ann diaoul euz a gorf merc’h eunn den a renk huel euz a Rom, he hano Saturnin. Mes ann den-ma, e leac’h beza anaoudek evit ar vad a ioa great d’he verc’h, a lakeaz kregi er Zant ha goudeze her c’houndaonaz da veza dibennet. Merzerenti sant Lin a erruaz er bloaz 76, hag he gorf a oue enterret er Vatikan, e kichen bez sant Per.\nEpad ann tri c’hant vloaz kenta euz ann Iliz n’euz bet nemed daou bap hag a ve marvet enn ho guele ; ar re all a zo maro holl dre ar verzerenti. Mes kaer o deuz bet ann impalaered paian euz ann amzer-ze lakaat ar pabed d’ar maro, ann Iliz a zo chomet bepred enn he za, hag abarz ar fin ar relijion gristen a zo pignet he unan var ann tron gant ann impalaer Konstantin. Setu aze penaoz, abred pe zivezad, ann Iliz a deu ato da c’hounit ar viktor var ar re a ra brezel d’ezhi. Perak eta kemeret kement a spount pa velomp ober gual vuez d’hor Mamm Zantel ? Difennomp anezhi guella ma c’hellimp, ha goudeze fiziomp var breac’h gallouduz ann Aotrou Doue.\nAdtapet diwar « https://br.wikisource.org/w/index.php?title=Buhez_ar_Sent/1894/Lin&oldid=30959 »\nKemmoù diwezhañ degaset d'ar bajenn-mañ d'an 24 Gen 2012, da 19:58.


www.bretagne.bzh : chomlec’h nevez Rannvro Breizh - .BZH - L'extension internet de la Bretagne\nA-viskoazh ez eo bet harpet ar .bzh gant Rannvro Breizh, hag emañ-hi o paouez degemer astenn internet Breizh : www.bretagne.bzh eo chomlec’h he lec’hienn internet hiviziken, ha www.breizh.bzh ar stumm brezhonek anezhañ. Gant .bzh emañ ivez chomlec’hioù postel an 83 a guzulierien-rannvro hag an 3 900 a wazourien er C’huzul-rannvro.\nPelloc’h e ray Rannvro Breizh gant .bzh war internet, evel ensavadurioù ranvroel all en Europa, pep a astenn internet dezho : www.region.alsace (Elzas), www.gov.wales (Kembre), www.gov.scot (Skos), www.land.saarland (Saarland), www.land.nrw (Nordrhein-Westfalen), www.euskadi.eus (Euskadi), www.xunta.gal (Galiza).\nGant teir lizherenn, Breizh modern ha nevezus war ar web\nGant ar .bzh en em gav Breizh e-mesk an tiriadoù nevezus en Europa (Pariz, Kembre, Londrez, Berlin, …) hag er bed a-bezh (Tokyo, Kebek, New York, …) o deus savet ur skeudenn vodern evito e-kreiz Internet ar bed.\nDiwar ar 1200 astenn nevez, tost da vat, emeur o lañsañ, 66 zo evit kêrioù pe rannvroioù a fell dezho ma vo gwelet gwelloc’h o ziriad hag o oberourien war ar web.\nAn ensavadurioù o reiñ o ziriad da welet\nE-skeud ar politikerezhioù kaset en-dro gant ar C’huzul-rannvro (Breizh Kas Uhel-kenañ, diorren pol gwellentez Breizh a-fet ar sibersurentez…), e c’hall Breizh gwellaat c’hoazh he skeudenn dedennus gant ar .bzh, war dachenn teknologiezhioù ar c’helaouiñ, diazez ar “glas ekonomiezh” e Breizh.\nUr benveg diorren pouezus eo ar merk kehentiñ-se, evit an embregerezhioù dreist-holl, rak gant ar plas a vo roet d’an astennoù tiriadel evel ar .bzh er c’hefluskerioù enklask, e vo aesoc’h kavout produioù, chemet ha servijoù eus ar vro.\nUr benveg da gevrediñ e vo ar .bzh evit ar sevenadur. A-hend-all, gantañ e c’hallo pep hini reiñ da welet war Internet pegen tomm eo ouzh Breizh ha lavaret pelec’h emañ, war-bouez teir lizherenn hepken.\nOuzhpenn 4 000 .bzh enrollet dija\nOuzhpenn 4000 a strollegezhioù, kevredigezhioù, embregerezhioù ha tud prevez o deus enrollet o anvioù domanioù gant .bzh dija. Lec’hiennoù treuzfurmet pe re nevez-krouet gant .bzh : abaoe miz Kerzu e vez degemeret tamm-ha-tamm ar .bzh gant oberourien Breizh, a dreuzfurm o lec’hienn evit ober gant .bzh pe a grou lec’hiennoù nevez gantañ. Dre se e kresk buan an niver a bajennoù gant .bzh a zo daveet, ha gwelet a reer gwelloc’h Breizh war Internet ivez.\nMerkoù broadel (SNCF, Le Bon Coin, …) a ra ivez o mad eus an astenn evit diskouez emaint er vro pe evit lakaat o servijoù evit ar Bretonezed hag ar Vretoned war wel.\nDavid Lesvenan, Prezidant ar gevredigezh www.bzh\n« Laouen-kenañ omp o welet lec’hienn internet Rannvro Breizh oc’h ober gant ar .bzh hiviziken. Sed aze un arouez pouezus diskouezet gant Rannvro Breizh a zigor an hent da oberourien ar rannvro, d’an holl Vretonezed ha d’an holl Vretoned, evit diorren asambles un tiriad niverel nevez ha kehentiñ a-gevret er bed a-bezh. »\nOlivier Méril, Prezidant an ajañs Mediaveille\n« Mediaveille en doa sikouret Rannvro Breizh p’he doa cheñchet anv domani, o tremen eus http://bretagne.fr da http://www.bretagne.bzh.\nUn diaraogerez e oa bet ar Rannvro evit an astenn.bzh, ha fellout a rae dezhi kas ar raktres-se da benn diouzh ar gwellañ. Goulennet he doa Rannvro Breizh servijoù Mediaveille evit ober he mad eus hor mailhoni war dachenn an daveiñ naturel, hag en em harpet e oa ivez war ur studiadenn diwar-benn ar strategiezh envel sevenet gant an ajañs. Un dra pouezus ken-ha-ken e oa evit ar Rannvro, rak ret-holl e oa dont a-benn da venegeriñ an anv domani nevez evel a oa dleet, adtapout ar brud a oa gant an hini kozh, ha dreist-holl lakaat ar c’hefluskerioù enklask da gemer ar cheñchamant-se e kont. Ul labour diaes da seveniñ e oa abalamour d’un tamm mat a lec’hiennoù hag a oa is-domanioù e-keñver bretagne.fr, evel jeunes.bretagne.fr pe entreprises.bretagne.fr, ha ret e oa lakaat ar re-se e-barzh an domani nevez diouzhtu.\nKement tra a denne d’an teknik a oa bet lakaet war-sav hep diaester ebet, ha diwar se e weler ar Rannvro en disoc’hoù kentañ roet gant Google. »


Telenn geltiek - Wikipedia\nUr sonerez telenn vihan, e Kembre.\nAn delenn geltiek eo an anv a roer da veur a stumm telennoù bihan (telennoù pobl peurliesañ) a gaver e Kembre, Iwerzhon a Bro-Skos (hag e Breizh abaoe labour Jord Cochevelou hag e vab Alan Stivell).\nReishoc'h e vefe komz eus "telennoù keltiek" kentoc'h eget eus an delenn geltiek.\nAn telennoù keltiek hengounel :\nAr c'hCláirseach (pe Clàrsach). Telenn vihan a gaver en Iwerzhon hag e Bro-Skos (gw. Telenn skosat), dezhi kerdin metal. Ober a reer an "delenn varzhek" anezhi a-wezhioù ivez.\nAn delenn gembreat ("telyn"). Un delenn vihan heñvel ouzh ar c'hCláirseach a vefe bet e Kembre. Hiziv an deiz ez eo un delenn levezonet gant an delenn glasel (brasoc'h eget ar c'hCláirseach ha dezhi kerdin nilon pe gerdin bouzelloù).\nAn telennoù keltiek nevez :\nAdalek ar bloavezhioù 50 / 60 e voe savet telennoù e Breizh hag e Bro-C'hall, anvet telennoù keltiek, telennoù levezonet gant c'hCláirseach, dezho ur stumm hag ur son dezho o-unan koulskoude. Brudet e voe seurt telennoù er bed holl gant an telennour Alan Stivell hag e bladenn "renaissance de la harpe celtique".\nTelenoù keltiek tredan moanoc'h ha mistroc'h o stumm, levezonet gant stumm telennou ar Grennamzer.\nAdtapet diwar « https://br.wikipedia.org/w/index.php?title=Telenn_geltiek&oldid=1574702 »\nKemmoù diwezhañ degaset d'ar bajenn-mañ d'an 22 Mae 2014, da 17:07.


(Adkaset eus Maschinengewehr 08)\nAr Maschinengewehr 08, berraet en MG 08, oa ur vindrailherez eus al lu alaman implijet e-pad ar C'hentañ Brezel-bed. Ur stumm nevesaet eo eus ar vindrailherez Maxim savet e 1884 gant Hiram S. Maxim. A-hed ar Brezel bras e voe savet doareoù disheñvelik eus an MG 08. Implijet e voe evel mindrailherez ponner gant rannarmeoù soudarded. E fin ar brezel e veze implijet dreist-holl er fozioù-difenn hag er c'hreñvlec'hioù.\nUr Maschinengewehr 08\nAnvet e oa bet ar Maschinengewehr 08 diwar 1908, ar bloaz ma voe lakaet da dalvezout an aotre da broduiñ ar Maschinengewehr 01. Ar galloud tennañ ne oa ket dres ar memes hini hervez an doare MG 08. Dre-vras e tenne 500 boled dre vunutenn evit ar stumm Schloss 08 ha 600 boled/mn evit ar Schloss 16. Ar vindrailherez a implije gourizadoù boledoù, 250 war pep hini, gobari 7.92 × 57mm. Tennañ e-pad ul lajad amzer hir a lakae an arm da dommañ ; dre zour e veze yenaet.\nAdtapet diwar « https://br.wikipedia.org/w/index.php?title=MG_08&oldid=1857829 »\nDernière modification le 29 Du 2019, à 16:42\nKemmoù diwezhañ degaset d'ar bajenn-mañ d'an 29 Du 2019, da 16:42.


Pajenn:Inisan - Toull al lakez.djvu/28 - Wikimammenn\nPajenn:Inisan - Toull al lakez.djvu/28\nchenn diwar goust den, na great fallagriez e giz ebet. An traou-man a lavaran evit diskouez n’en doa ket bet Per skouer fall digant e dud.\nAntronoz Per a zavas abred eus e wele ken laouen ha tra, da vihana da welet. D’e vreudeur ha d’e c’hoarezed e voe roet peb a damm bara torz. Per a lavaras n’en doa ket a naon ken abred, hag ez eas da foar Sant-Loranz, da Bloueskat, da glask e zijuni. Ne voe great van ebet evit her gwelet o chom hep tamm : sonjal a read edo en e venoz kaout gwelloc’h pred e Ploueskat eget e ti e dad, en toull treaz, er Chinivid.\nSetu eta va faotr Per en e hent, e arc’hant gantan en e c’hodell, hag e zourn gantan ivez atao war e arc’hant, evel en dervez a-raok.\nP’edo o sevel d’ar C'hrinou, e kavas eno paotred Yon ar C'hoz, a Vilin-ar-Gall, a oa gant o zaoud er waremm, war ribl an hent bras, hag a oa ganto eun neiziad laboused bihan.\n— Sell ’ta, paotred Milin-ar-Gall, petra a zo ganeoc’h aze ? eme Ber.\n— Ni, eme Lik, ar c’hosa anezo, ni hon eus kavet aman eun neiziad pistraked  bihan, hag a yelo bremaïk, pa vezo eat hor zaoud d’o c’hraou, d’o gwerza da foar Sant-Loranz, da Bloueskat.\nE broiou a zo, al laboused-ze a vez hanvet strakerien-lann, e broiou all filiped-lann. En hor bro-ni, e vez great pistraked anezo, abalamour, a gav d’in, ma lavaront atao : Pis, trak, trak, trak, trak, trak.\n↑ — Pistrak (ivez betrag. gwitrag), petite grive, traquet.\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/28&oldid=128194 »


Titeuf - Lezenn ar bratell — Bannoù-heol\nPosté le 01/12/2007 - Presse\nTiteuf - Lezenn ar bratell\nUn trede albom lakaet e brezhoneg, ya, rak gant ar berzh o deus graet an daou re gentañ (an niv. 6, Kenô, bed kriz hag an niv. 7, Burzhud ar vuhez) o deus divizet tud an ti-embann Bannoù-heol fiziañ an droidigezh e Gwenole Bihannig. Hag ur wezh c'hoazh eo deuet brav an taol. Deuet eo an ti-embann da vezañ unan a live gant ar re a-vicher evit treiñ bannoù-treset : Titeuf (3 albom), Boulig & Billig (6 albom), Thorgal (4 albom).\nPa soñjan, piv ne oar ket c'hoazh piv eo Titeuf ? Ur c'hañfard a-vremañ an hini eo, ur farser un tamm glep hag un tamm mat hegredik. Lakait ur sakre ijin diouzh e oad hag e teu da-heul istorioù berr fentus a vez priziet-kenañ gant ar vugale... hag ar re vras !\nEvit piv eo bet fardet ar sandwich toaz-dent hag an hamburger boued-kizhier gant ur meudad mic'hi kras war-c'horre ? Petra eo ur vestrezsaorez har ur bernezosaorex ? Pegement e koust ur boupinell Stouvman ? Petra zo bet dibabet gant Titeuf er stal loened doñv ? Ha dont a raio a-benn da blijout da C'houlwena a-benn ar fin ? Perak 'ta e komz ouzh ar sunerez ? Ha m'ho peus c'hoant da adkavout yezh harozig Zep, ken saourus atav (ha cool, n'eo keut ?), kit buan da welet an trede albom-mañ ha n'ho po ket keuz !\nLa Loi du préauTiteuf9,53 €En stock